title: Fysiikan tutkimus

text: Modernin tieteen, mukaan lukien fysiikan, kehityksen voidaan katsoa saaneen alkunsa antiikin Kreikasta. Kun luonnonilmiöitä pyrittiin aikaisemmin selittämään mytologioilla, 600. vuosisadalla ennen ajanlaskun alkua kreikkalaiset filosofit alkoivat selittää ilmiöitä perustuen havaintoihin, syihin ja logiikkaan. Kokeellista tutkimusta silloiset filosofit eivät kuitenkaan tehneet. Kuuluisia Museionin luonnonfilosofeja olivat muun muassa Arkhimedes, Eukleides ja Ptolemaios.


title: Fysiikan tutkimus

text: Nykyisen fysiikan, ja yleisemmin koko tieteen kokeelliset tutkimusmenetelmät on luotu keskiajan islamilaisen tieteen kukoistusaikana ja sittemmin Euroopassa uuden ajan alussa, tieteellisen vallankumouksen aikaan, aluksi Galileo Galilein, René Descartesin ja Isaac Newtonin töiden myötä. Ennen tätä uuden ajan alussa suosioon tullutta empirististä tieteenfilosofiaa oli tyydytty lähinnä luonnonfilosofisiin pohdintoihin ja auktoriteettiuskoon. Tieteellisen vallankumouksen jälkeen luonto ymmärrettiin ikään kuin mekaanisten lakien alaisena koneena, jota voitiin tutkia kokeellisin menetelmin ja jonka toimintaa voitiin ennustaa matematiikan avulla. Vielä 1700-luvulla luonnonfilosofian tutkimus ei kuitenkaan yleensä ollut kvantitatiivista – tieteellinen menetelmä ei ollut vielä täysin kehittynyt – eikä järjestelmällistä opetusohjelmaa tutkijoiden kouluttamiseksi ollut. Fysiikan tutkimus erkani vähin erin luonnonfilosofiasta, eriytyen lopulta omaksi tieteekseen vasta 1800-luvun aikana.


title: Fysiikan tutkimus

text: 1800-luvun lopussa fysiikan tutkimus oli muodostunut organisoiduksi ja kansainväliseksi toiminnaksi. Tutkimuksen kärkimaita olivat Britannia, Saksa, Ranska ja Yhdysvallat. Tutkimus keskittyi 1890-luvulta vuosisadan alkuun pääasiassa kuuden, tuoreen perusaiheen ympärille: röntgensäteilyyn, elektroniin, eetteriin, kaasujen, nesteiden ja kiinteän aineen tilastolliseen esitykseen, radioaktiivisuuteen sekä sähkömagneettisen spektrin pitkäaaltoiseen osaan. Vuosisadan alkuun saakka fysiikan tutkimus oli käytännössä eurooppalaisten harteilla, sillä Yhdysvalloissa tehtiin selvästi heikommin perustutkimusta. MIT:n rehtorin toteamus vuodelta 1889 kertoo kuitenkin opiskelijoiden arvostamisesta: ”tavoitteemme tulee olla "huolehdi opiskelijasta", ei tieteellisistä keksinnöistä, ei ammatillisista saavutuksista.” Myös 1900-luvun alun Japanissa fysiikkaa opiskeltiin Tokion ja Kioton yliopistoissa, mutta Japani ei vielä tuolloin ollut fysiikan tutkimuksen kärkimaita. 1900-luvun alussa Saksan fyysikkoseura oli kansainvälisesti katsottuna fysiikan tutkimuksen huipulla ja siten suuri osa fysiikan tutkimuksesta julkaistiin saksaksi. Eurooppalaisen fysiikan tutkimuksen tuolloinen taso näkyy paitsi siinä, että vuonna 1900 maailman vajaasta 900:sta fyysikosta runsas 600 oli kotoisin Euroopasta, myös muun muassa keskieurooppalaisille fyysikoille jaettujen Nobelin fysiikanpalkintojen suurena määränä vuosina 1901–1920. Nobel-palkinnon jakamiseen liittyy myös politiikkaa, mutta Euroopan johtoasema tuona ajanjaksona on silti ilmeinen.


title: Fysiikan tutkimus

text: Japanissa fysiikan tutkimus pääsi kunnolla käyntiin vasta 1930-luvulla. Tutkimuskeskus Rikeniin ensimmäisen syklotronin rakennuttanutta Yoshio Nishinaa pidetään Japanin modernin fysiikan tutkimuksen isänä, sillä hän pystyi ensimmäisenä rikkomaan perinteiset roolijaot ja kannusti vapaaseen ideoiden vaihtoon ja yhteistyöhön fysiikan perustutkimuksen edistämiseksi. Samaan aikaan natsien valtaannousun myötä Saksan johtoasema fysiikan tutkimuksen mahtimaana mureni ja Yhdysvallat nousi tutkimuksen kärkeen. Samalla fysiikan julkaisukieleksi vakiintui englanti. Yhdysvaltalaiset rekrytoivat lahjakkaita tutkijoita ulkomailta, mutta heillä oli paljon myös omaa osaamista. Lisäksi monet saksalaiset tai Saksan toisen maailmansodan aikana valloittamien maiden huippufyysikot pakenivat juuri Yhdysvaltoihin ja Yhdistyneeseen kuningaskuntaan. Näihin pakoon lähteneisiin lukeutuvat muiden muassa Albert Einstein, Niels Bohr ja Erwin Schrödinger. Noin puolet fysiikan Nobel-palkinnoista on 1920-luvulta lähtien mennyt yhdysvaltalaisille tutkijoille. Toisaalta nykyään suuri osa yhdysvaltalaisten yliopistojen tutkijoista ja opiskelijoista on alkujaan ulkomaalaisia.


title: Fysiikan tutkimus

text: 2000-luvun taitteessa Eurooppa on nousemassa takaisin fysiikan tutkimuksen kärkeen, kun suuriin tutkimushankkeisiin on keskitetty runsaasti voimavaroja. Kokeellisen fysiikan tutkimuksen taso on hyvin riippuvainen siihen sijoitetusta rahamäärästä. Kokeellinen hiukkasfysiikan tutkimus ei esimerkiksi ole mahdollista ilman mittavia sijoituksia hiukkaskiihdyttimiin ja niiden vaatimaan alusrakenteeseen. 1970-luvulta lähtien on myös Aasian kokeellinen fysiikan tutkimus noussut maailmanlaajuiseen huomioon.


title: Fysiikan tutkimus

text: Tutkimusryhmän perusrakenne on muuttunut historian saatossa. 1800-luvun Italiassa tyypillinen tutkimusryhmä fysiikan alalla koostui professorista, assistentista ja teknikosta. Osa tutkimuksesta tehtiin myös yläkouluissa, koska nuorille fyysikoille ei ollut tarjolla akateemista virkaa. Nykyään tutkimusryhmiä yliopistoissa johtaa yleensä professori tai professoreja, joiden ohjauksessa työskentelee vaihtelevissa määrin laitoksen opetushenkilökuntaa, tutkijatohtoreita, väitöstyöntekijöitä, ja maisterin tai diplomi-insinöörin tutkintoa opiskelevia tutkimusassistentteja sekä vierailevia tutkijoita. Kokeellisen fysiikan tutkimuksessa ryhmään voi myös kuulua insinöörejä tai teknikkoja.


title: Fysiikan tutkimus

text: Professorit ja tutkijatohtorit toimivat väitöstyöntekijöiden ja maisteriopiskelijoiden ohjaajina. Opiskelijat oppivat yleensä tutkimuksen perusperiaatteet tällaisessa tutkimusryhmässä ja he osallistuvat täysipainoisesti tutkimuksen tekemiseen. Tutkijan ura jatkuu väitöstyön jälkeen yleensä tutkijatohtorikaudella (), jonka aikana tuore tohtori työskentelee muutamia vuosia jossain toisessa instituutissa tai yliopistossa. Osa opiskeluista tai tutkijatohtorikaudesta saatetaan tehdä ulkomailla.


title: Fysiikan tutkimus

text: Tutkijat tapaavat toisiaan konferensseissa, joissa he esittävät muille tuoreimmat tutkimustuloksensa ja luovat uusia yhteyksiä. Tutkimustulosten esittäminen konferensseissa ennen niiden julkaisemista on yksi tapa saada arvostelua ja palautetta muilta tutkijoilta. Tavoitteena on myös tehdä omaa tutkimusta tunnetuksi. Fyysikoiden työ on ollut pitkään kansainvälistä ja eri kansalaisuuksiin kuuluvien fyysikoiden yhteistyö oli hyvin yleistä jo 1800-luvulla. Mittavia konferensseja ei juuri pidetty ennen 1900-luvun alkua. Silloin järjestettiin ensimmäisen kerran Kansainvälinen fysiikan kongressi Pariisin maailmannäyttelyn yhteydessä ja vuonna 1911 aloitti perinteeksi muodostunut Solvay-konferenssi.


title: Fysiikan tutkimus

text: Nykyään konferensseja on monenlaisia. Osa keskittyy vain tiettyyn aiheeseen tuoden yhteen saman alan osaajia koulutustaustasta riippumatta. Lisäksi monet fyysikkoseurat pitävät vuosittaisia fyysikoille suunnattuja tapaamisia heidän tutkimusaiheestaan riippumatta. Tällaisia yleisiä kokouksia järjestävät muun muassa yhdysvaltalainen American Physical Society (APS), saksalainen Deutsche Physikalische Gesellschaft (DPG) ja myös Suomen fyysikkoseura. Fyysikkoseurojen kokousten osanottajamäärä riippuu paljon seuran koosta. Esimerkiksi maailman suurimman fyysikkoseuran, DPG:n, järjestämään Euroopan suurimpaan kevätkokoukseen odotetaan vuosittain noin 5 000 osanottajaa.


title: Fysiikan tutkimus

text: Fysiikan tutkimusta tehdään ympäri maailmaa eri tutkimusinstituuteissa: yliopistoissa, kansallisissa laboratorioissa sekä teollisissa laboratorioissa. Tutkimuslaitosten roolit vaihtelevat jonkin verran ja ne voidaankin jakaa karkeasti niiden tavoitteiden mukaan. Teollisuuslaboratoriot tekevät tutkimusta kehittääkseen tuotteitaan, yliopistot edistävät perustutkimusta ja alan opetusta ja kansalliset laboratoriot tuottavat rahoittajaansa sekä tieteellistä yhteisöä hyödyttävää tutkimusta.


title: Fysiikan tutkimus

text: Tutkimusinstituuttien tasoa voidaan yrittää arvioida instituuttien julkaisemien tutkimusten määrää ja niiden saamaa huomiota mittaamalla. Fysiikan alalla vuosina 1995–2005 kaikista eniten viitattiin seuraavissa tutkimusinstituuteissa tuotettuihin julkaisuihin:


title: Fysiikan tutkimus

text: Taulukosta selviää, että fysiikan tutkimuksen kärkimaita ovat Yhdysvallat, Japani, Saksa, Italia, Iso-Britannia, Venäjä, ja Ranska. Näiden viitatuimmiksi rankattujen kahdenkymmenen instituutin joukossa on monia instituutteja, joiden tutkijat ovat osallistuneet hiukkasfysiikan julkaisuihin, joita siteerataan paljon. Yhteen hiukkasfysiikan julkaisuun oli viitattu jopa yli 2000 kertaa.


title: Fysiikan tutkimus

text: Oleellinen osa tutkimusprosessia on selvittää, mitä tutkittavasta asiasta on jo aiemmin julkaistu. Eri tahojen tutkimustuloksia ja -menetelmiä pyritään vertaamaan toisiinsa, jotta saadaan kattavampi selitys halutusta ilmiöstä. Tiettyä aihetta koskevan tutkimuksen löytäminen tuhansien julkaisujen joukosta ei olisi mahdollista nykypäivänä ilman erilaisia hakukoneita ja julkaisutietokantoja, kuten esimerkiksi Academic Search Premier, Web of Science, Scitation, Google Scholar, ja Inspec.


title: Fysiikan tutkimus

text: Fysiikan tutkimuksia julkaistaan monissa tieteellisissä julkaisusarjoissa. Fysiikan julkaisusarjoja ja alan kirjallisuutta julkaisevat muun muassa American Institute of Physics, American Physical Society, Elsevier, Institute of Physics, McGraw-Hill ja John Wiley & Sons. Myös vapaat elektroniset julkaisuarkistot, kuten arXiv, ovat nousseet 2000-luvulla perinteisten julkaisijoiden haastajiksi. Julkaisusarjojen merkittävyyttä arvioidaan monesti vaikuttavuuskertoimella, joka mittaa paljonko julkaisusarjassa julkaistuihin tutkimuksiin viitataan, mutta myös muita merkittävyyden mittareita on kehitetty. Tiedelehdistä arvostetuimpia ja viitatuimpia ovat yleisesti arvostettujen lehtien "Science" ja "Nature" lisäksi:


title: Fysiikan tutkimus

text: Fysiikan tutkimuksessa tutkimusaiheiden suosiota voidaan arvioida julkaisutietokantojen avulla. Vuosina 1995–2005 julkaistuissa tieteellisissä töissä viitattiin eniten tutkimuksiin, jotka käsittelivät muun muassa seuraavia tutkimusaiheita: hiukkasfysiikka, supranesteet, suprajohteet, Auringon neutriinot, kvanttipisteet, moniatomiset systeemit, magnetoresistanssimateriaalit, ilmakehän neutriinot, metalli–eriste-transitio, puolijohteet, ydinreaktio, huippu-kvarkki, tilastollinen resonanssi, Bosen–Einsteinin kondensaatit, hiilinanoputket, fotonikiteet, kaoottiset oskillaattorit, Langmuir-kalvot, kosminen mikroaaltotaustasäteily, ylimääräiset aika-avaruusdimensiot, säieteorian solitonit, suuri yhtenäisteoria, ja kvanttigravitaatio.


title: Fysiikan tutkimus

text: Megatiede on tutkimusta, joka vaatii huomattavan suuria rahallisia investointeja laitteisiin. Suuren hankkeen aloituskustannukset ovat isot ja myös projektin ylläpitäminen vaatii jatkuvaa huomattavaa rahallista panostusta. Megatieteelle on tyypillistä, että se tuottaa tuloksia vasta rahoituksen saavutettua tietyn riittävän tason toisin kuin lineaarisesti käyttäytyvä ”normaali” tutkimus, jonka tuottavuus kasvaa aina rahallisen panostuksen kasvaessa. Suuri osa megatieteestä on fysiikkaan liittyviä hankkeita. Nykyaikaisen megatieteen katsotaan alkaneen Manhattan-projektista 1940-luvulla. Megatiedehankkeet kuvaavat 1900-luvulla tapahtunutta muutosta tieteen asemassa ja rahoituksessa. Suurta tiedettä fysiikan alalla edustavat nykyään muun muassa hiukkaskiihdyttimet, synkrotronisäteilylaitokset, tutkimusreaktorit, fuusioreaktorit, vapaaelektronilaserit, Hubble-avaruusteleskooppi, ja Euroopan eteläinen observatorio.


title: Fysiikan tutkimus

text: Useat isot fysiikan tutkimusprojektit ovat monikansallisia. Pelkästään Euroopassa on käynnissä useita projekteja, joiden rahoittamiseen osallistuu yli kymmenen maata. Esimerkiksi LHC-kiihdytinprojektiin CERNissä Ranskan ja Sveitsin rajalla osallistuu yhteensä 37 maata ympäri maailmaa.


title: Fysiikan tutkimus

text: Myös monissa pienen mittakaavan tutkimusprojekteissa kansainvälisyys on arkipäivää. Tutkimukset tehdään yleensä eri instituuteissa työskentelevien tutkijoiden yhteistyönä, sillä eri laboratoriot ovat erikoistuneet eri aihealueisiin. Esimerkiksi materiaalifysiikan tutkimuksissa yhdessä julkaistussa tutkimuksessa on saatettu käyttää useita eri mittausmenetelmiä, mitatut näytteet on valmistettu yhdessä laboratoriossa ja aiheen teoreettinen tarkastelu suoritettu toisessa. Lisäksi tutkijoiden siirtyminen maasta toiseen esimerkiksi tutkijatohtorikautta suorittamaan tekee tutkimusryhmistä kansainvälisiä.


title: Fysiikan tutkimus

text: Ennen toista maailmansotaa fysiikan tutkimuksen rahoitus oli vähäistä. Sodan aikana Yhdysvalloissa tutkimukseen valtion käyttämä rahamäärä nousi vuosittaisesta 48 miljoonasta 500 miljoonaan yhdysvaltain dollariin. Sodan aikaiset investoinnit fysiikan tutkimukseen helpottivat fyysikoita saamaan valtiolta rahaa hankkeisiinsa myös sodan jälkeisenä aikana.


title: Fysiikan tutkimus

text: Fysiikkaa tutkitaan pääasiassa julkisin varoin. Suuret rakennushankkeet voivat olla joko valtiollisia, useiden valtioiden tai jonkin kattojärjestön kuten YK:n tai Euroopan unionin rahoittamia. Esimerkiksi avaruustutkimusta rahoitetaan Yhdysvalloissa ja Venäjällä julkisin varoin NASAn ja Venäjän avaruusjärjestön kautta. Soveltavan fysiikan tutkimuksen rahoittajana toimii myös teollisuus. Suomessa teollisuuden innovaatioita sekä teollisuuden ja tutkimuslaitosten yhteisiä hankkeita rahoittaa muun muassa Tekes, jonka tuki eri hankkeille oli yhteensä noin 600 miljoonaa euroa vuonna 2009.


title: Fysiikan tutkimus

text: Fysiikan tutkijat saavat yleensä palkkansa joko julkisilta tai yksityisiltä yliopistoilta tai itsenäisiltä tutkimusinstituuteilta. Tutkijat voivat kuitenkin hakea myös henkilökohtaisia tai projektikohtaisia projekti- tai apurahoja erilaisilta tiedeakatemioilta ja säätiöiltä. Osa säätiöistä saa rahansa valtiolta, toiset ovat yksityisten ihmisten varoista koottuja. Suomessa projekti- ja apurahoja jakavat fyysikoille vuosittain Suomen Akatemian lisäksi muun muassa Suomalainen Tiedeakatemia, Suomen Kulttuurirahasto ja Emil Aaltosen säätiö. Apurahalla tehtävä tutkimus on kartuttanut Suomessa tutkijan eläkettä vuoden 2009 alusta lähtien, mutta apuraha ei edelleenkään oikeuta ansiosidonnaiseen työttömyyspäivärahaan, jos tutkija jää apurahakauden jälkeen työttömäksi.


title: Fysiikan tutkimus

text: Vaikka suuri osa fysiikan tutkimuksesta on rauhanomaista ja pyrkii edistämään teknologista kehitystä yleisellä tasolla, fyysikoiden keksimät ilmiöt eivät aina ole tuottaneet pelkästään hyvinvointia. Kuuluisa esimerkki tästä on toisen maailmansodan aikainen Manhattan-projekti, jonka tavoitteena oli tuottaa massatuhoase. Fysiikkaa koskevat eettiset kysymykset liittyvät siis läheisesti niihin eettisiin ja poliittisiin tarkoitusperiin, joihin fysiikan tutkimusta tuotetaan. Esimerkkinä puhtaasti teknisestä, tausta-arvoja kyseenalaistamattomasta tutkimuksesta voidaan mainita neutronipommin kehittäminen sotateollisuuden tarpeisiin. Pommin neutronisäteily tappaa ihmiset, mutta jättää infrastruktuurin kuten rakennukset ennalleen. Tällaiseen tutkimukseen osallistuvan fyysikon motivaatio ei välttämättä ole tuhoisa tai ihmisvihamielinen.


title: Fysiikan tutkimus

text: Kuten muillakin aloilla, yleisten eettisten kysymysten lisäksi tutkija voi kohdata eettistä ajattelua vaativia eturistiriitoja arkipäiväisessä työssään. Tutkimusta rahoittava taho tai läheinen työkollega saattaa vaatia tutkijalta tieteen sisäisten normien, kuten avoimuuden ja rehellisyyden kiertämistä tai suoranaista rikkomista.


title: Fysiikan tutkimus

text: Kaikki tutkimus nojaa siihen, että tutkijoiden oletetaan noudattavan yhteisiä tieteen eettisiä pelisääntöjä eli tutkimusetiikkaa. Fysiikan alalla on ollut muutamia paljon huomiota saaneita tapauksia, joissa on ollut epäilyksiä tahattomasta tai tarkoituksellisesta vilpistä. Ensimmäisenä huomiota herätti vuonna 1989 keksitty kylmäfuusio, jonka väitetyn toimivuuden epäillään olleen väärin tulkittujen mittaustulosten ansiota. Kylmäfuusion mahdollisuuksia tutkitaan silti edelleen.


title: Fysiikan tutkimus

text: Vuonna 2002 paljastui Bell Labsissa työskennelleen nuoren fyysikko Jan Hendrik Schönin tekemä törkeä tieteellinen vilppi. Schön oli julkaissut sensaatiomaisia tutkimustuloksia hyvin arvostetuissa lehdissä kuten "Science" ja "Nature". Hänet oli myös useaan kertaan palkittu tekemistään löydöistä materiaalitutkimuksen saralla ja monet povasivat hänelle jopa Nobel-palkintoa. Vuonna 2001 hän väitti keksineensä molekyylitransistorin ja julkaisi tutkimuksia uskomatonta tahtia, peräti yli 90 julkaisua noin kolmen vuoden aikana. Pian kuitenkin kävi ilmi, etteivät muut tutkijat yrityksistä huolimatta pystyneet toistamaan hänen tuloksiaan ja hänen huomattiin käyttäneet samoja mittaustuloksia eri yhteyksissä väittäen niiden olevan eri materiaaleista. Tapausta tutkinut komitea totesi Schönin väärentäneen mittaustulokset ainakin kuuteentoista julkaisuun. Samoihin aikoihin myös Lawrence Berkeley National Laboratoryssa (LBNL) paljastui tieteellinen huijaus. Laboratorion tutkijat väittivät löytäneensä alkuaineet 116 ja 118, mutta vetivät väitteensä myöhemmin takaisin.


title: Fysiikan tutkimus

text: Ennen näitä tapauksia fysiikan alalla ei ollut totuttu vilppiin, sillä vilpin oli ajateltu olevan lähinnä vaikeasti toistettavia biologisia systeemejä tutkivien tieteenalojen ongelma. Schönin tapaus järkytti tiedemaailmaa ja erityisesti fyysikoita. Eettisiin säännöstöihin alettiin kiinnittää sen jälkeen enemmän huomiota.


title: Lynn Patrick

text: Joseph Lynn Patrick (3. helmikuuta 1912, Brittiläinen Kolumbia – 26. tammikuuta 1980) oli kanadalainen jääkiekkoilija, joka pelasi keskushyökkääjänä New York Rangersissa National Hockey Leaguessa. Patrick pelasi 10 NHL-kautta vuosien 1934 ja 1946 välillä. Runkosarjassa Patrick teki 455 ottelussa 145 maalia ja antoi 190 syöttöä (=335 tehopistettä) sekä 44 playoff-ottelussa hän teki tehopisteet 10+6.


title: Lynn Patrick

text: Hän kuului Patrickin maineikkaaseen kiekkoperheeseen.


title: Lf

text: Lf tarkoittaa seuraavia:


title: Lq

text: Lq tarkoittaa seuraavia:


title: Rick Warren

text: Richard D. "Rick" Warren (s. 28. tammikuuta 1954) on kalifornialaisen protestanttisen herätyskristillisen Saddleback Churchin perustaja ja johtaja.


title: Rick Warren

text: Warrenin sanoman perustaksi on muodostunut termi "Purpose Driven" (), joka viittaa viiteen Jumalan tarkoitukseen, joiksi Warren on määritellyt palvonnan, Jumalan läheisyyden, oppimisen, uskon julkituonnin ja lähetystyön (Worship, Fellowship, Discipleship, Ministry and Mission). Hän on kirjoittanut mm. kirjat "The Purpose Driven Church", joka on julkaistu suomeksi nimellä "Päämäärätietoinen seurakunta" ja "The Purpose Driven Life", joka on julkaistu suomeksi nimellä "Tavoitteena elämä".


title: Rick Warren

text: Warren on hyvin vaikutusvaltainen. U.S. News & World Report nimesi hänet 2005 kahdenkymmenenviiden vaikutusvaltaisimman amerikkalaisen joukkoon, hän oli Time-lehden 15 vaikutusvaltaisimman maailman johtajan listalla ja Newsweek nimesi hänet viidentoista amerikkalaisen henkilön joukkoon, jotka tekevät maasta suuren.


title: Rick Warren

text: Warren johti 16. elokuuta 2008 Yhdysvaltain vuoden 2008 presidentinvaaleihin liittyvää vaalitilaisuutta, jossa molemmat pääehdokkaat John McCain ja Barack Obama olivat läsnä. Obama kutsui hänet puhumaan virkaanastujaisiinsa.


title: Rick Warren

text: Warren on pysynyt puoluepolitiikan suhteen neutraalina, toisin kuin eräät kristilliseen oikeistoon luettavat uskonnolliset julistajat, jotka ovat avoimesti tukeneet republikaaneja, ja kiinnittänyt huomiota "syntikysymysten", kuten abortin ja homoavioliittojen, lisäksi myös köyhyyteen, HIV/AIDS:iin, ilmastonmuutokseen ja ihmisoikeuksiin. Siitäkin huolimatta monet hänen mielipiteensä ovat yhtenäisiä näiden kanssa.


title: Kokko

text: Kokko voi tarkoittaa ainakin seuraavia:


title: GeoEye

text: GeoEye on yhdysvaltalainen satelliittikaukokartoitusyritys. Yhtiön satelliittien nimi on GeoEye, joista ensimmäinen niin sanottu uuden sukupolven satelliitti on GeoEye 1 (rakennusvaiheessa vielä nimeltään OrbView 5), joka laukaistiin 6. syyskuuta 2008.


title: GeoEye

text: NGA valitsi Orbimage-yhtiön jo 30. syyskuuta 2004 satelliittikuvien toimittajaksi. Tämän jälkeen OrbImage ja Space Imaging yhtiöt fuusioituivat GeoEye-yhtiöksi. Space Imaging oli Raytheonin ja Lockheed Martinin yhteisesti perustama yhtiö, joka operoi IKONOS-satelliittia.


title: GeoEye

text: Yhtiöllä on OrbView 3 -satelliitti toiminnassa. GeoEye 1 alkoi toimia vuoden 2009 lopulla. GeoEye 2:n kehitykseen oli toukokuussa 2010 panostettu 104 miljoonaa dollaria, satelliitti valmistunee Lockheed-MArtinin tehtaalta vuonna 2012 ja laukaistaan joko heti tai vuonna 2016.


title: GeoEye

text:
Toukokuussa 2010 GeoEye Inc. ilmoitti aiempaa korkeampia tuloja (80 miljoonan dollarin liikevaihto, josta voittoa noin 26 miljoonaa dollaria) vuoden 2010 ensimmäiseltä neöjännekseltä, joka on sikäli erikoista, että sen kuvaussatelliitissa havaittin vuoden 2009 lopussa antennivika. Kaupallisissa tilauksissa on pääosin kyse Yhdysvaltain liittovaltion dataostojen puitesopimuksista, joista yksi oli vuoden 2010 puolivälissä neuvotteluissa. Tiedusteluun liittyvä National Geospatial-Intelligence Agencyn (NGA) sopimus luotottaa GeoEye-yhtiötä 280 miljoonalla dollarilla. Sijoitusyhtiö Cerberus Capital Management osti GeoEyen osakkeita ja takaa sen velanmaksukyvyn. Lokakuussa 2010 yhtiö siirsi pääkonttoriaan Virginian sisällä saaden tähän osavaltio tukiaisia, tätä ennen yhtiö oli kilpailuttanut osavaltioita uhkaamalla siirtyä Coloradoon. Pääkonttorin siirrolla voi olla tekemistä sen asiakkaan NGAn ja yhtiön välisen tietoliikenneverkon kanssa.
Marraskuussa 2010 molemmat Yhdysvaltain pääpuolueet pohtivat puolutushallinnonalan budjetin jäädytystä keinona estää liittovaltion valkaantumisen kiihtymistä. Tämä voi kutistaa ohjuspuolutuksen, eri asekehityshankkeiden ja asetuotannon ohella myös GeoEyen massiivisia satelliittikaukokartoituksen tilauksia.


title: GeoEye

text: Satelliitti lentää 660 km kiertoradalla kuvaten mustavalkoisina kuvina maapalloa 0,4 metrin resoluutiolla tai 1,6 metrin resoluutiolla värikuvina. Tällä "konstelaatiolla" yhtiö pystyy ylittämään minkä tahansa paikan 36 tunnin välein. Sen paino on vajaat 2000 kg ja sen toiminta-aika on noin seitsemän vuotta.


title: GeoEye

text: Satelliitin valmistivat General Dynamics ostama Spectrum Astro (nykyinen General Dynamics Advanced Information systems eli GD-AIS), jo 1950-luvulla vakoilukameroista kunnostautunut Kodak/ITT Industries. Satelliitti laukaistaan Boeingin Delta I I-kantoraketilla. Maasegmentin kehittivät IBM ja kanadalainen McDonald Dettwiler and Associates.


title: GeoEye

text: Vuoden 2010 maaliskuussa GeoEye-yritys valitsi toisen GeoEye-satelliittinsa valmistajaksi Lockheed Martinin. Samaan aikaan General Dynamics myi yksikönsä, joka kehitti ensimmäisen GeoEye-satelliitin, Orbital Sciences Corporation-yhtiölle. Satelliitti maksaa 60% enemmän kuin edellinen satelliitti eli noin 800 miljoonaa dollaria. NGA rahoittaa suuren osan - noin 340 miljoonaa dollaria - satelliitin rakentamisesta ja myöhemmin NGA ostaa EnhancedView-sopimuksen perusteella miljardeilla dollareilla kuva-aineistoa, joka on kerätty tällä satelliitilla.


title: GeoEye

text: Satelliitin, jonka edeltäjä maksoi 480 miljoonaa dollaria (laukaisu vuonna 2008), hinta on sen toteuttavan yrityksen mukaan noussut jopa 850 miljoonaan dollariin. Vastaavia avaruusteollisuusalalla inflaatioksi väitettyjä massiivisia hinnannousuja on esiintynyt globaalisti (EUn Galileo, NASA JWST, jopa Venäjän GLONASS-uudistuksessa hinnat olleet aivan eri luokkaa kuin satelliittien hinnat Venäjällä aiemmin) ja indikoivat joko pyrkimystä tuottaa institutionaalisilta markkinoilta suuria voittoja omistajille tai alan muun tilauskannan hiipumista, eräin osin alan kriisiytymistä. .


title: Huuvari

text: Huuvari () on kylä Askolassa Särkijärven ja Juornaankylän välissä. Kylässä on kaksi karjatilaa sekä Prestbackan pitokartano. Alue on Porvoon työssäkäyntialuetta. Kylän läpi kulkee mutkikas Myrskyläntie, joka on kesäisin suosittu motoristien keskuudessa. Askolan suurin järvi Tiiläänjärvi, jonka pinta-ala on 2,13 km², sijaitsee osittain Huuvarissa. Järvi on tunnettu suurista kuhistaan.


title: Samettitatti

text: Samettitatti ("Boletus subtomentosus" vanh. "Xerocomus subtomentosus") on syötävä mutta ruokasienenä mitätön samettilakkinen tattilaji. Sen pillistö on keltainen. Samettitatti muistuttaa ruskotattia ja kangastattia.


title: Tammenpunikkitatti

text: Tammenpunikkitatti ("Leccinum quercinum") on oranssinruskea, tiilen tai taatelinpunainen punikkitattilaji. Jalka on ylhäältä vaaleanruskea, alhaalta vaalea ja siinä on tummia tupsuja. Pillistö on valkoinen ja ruskettuva. Sienen maku on mieto ja se on hyvä ruokasieni. Sieni on Suomessa melko harvinainen ja kasvaa tammien seurassa.


title: NGA

text: National Geospatial-Intelligence Agency (NGA) on vuonna 2004 perustettu Yhdysvaltain puolustusministeriön alainen tiedustelupalvelu ja kuvatiedusteluaineistoa käsittelevä virasto.


title: NGA

text: NGA:n edeltäjiä ovat National Imagery and Mapping Agency (NIMA). ja Defense Mapping Agency (DMA). Ajallisesti etäisempiä edeltäjiä ovat eri aselajien ilmavoimien lentotiedusteluyksiköt.


title: NGA

text: NIMA sai kritiikkiä vuonna 1999, kun se toimitti NATOlle virheelliseksi pommituskohteeksi Kiinan Belgradin-lähetystön.


title: NGA

text:
Kesällä 2010 NGA tilasi yli 7 miljardilla dollarilla kuvamateriaalia yhdysvaltalaisilta DigitalGlobe- ja GeoEye-yhtiöiltä kymmenen vuoden sopimuksen puitteissa. Tätä suurtilausta on perusteltu sillä, että Yhdysvaltain hallitus haluaa kuvanhankintayhtiöiden olevan taloudellisesti vahvoja. Subventio tulee tässä selkeästi esille. Esimerkiksi eurooppalainen Astrium pitää tätä kilpailunvääristämisenä.
GeoEye-yhtiö myy kuvia muun muassa Googlelle ja Nokialle. Syyskuun lopulla 2010 Valkoinen talo ilmaisi vastustavan kantansa Senaatin ja NGA:n haluille rajoittaa Yhdysvaltain puolustusvoimien satelliittikuvaostojen kilpailutusta, joka asia liittyy yllä mainittuihin urakoihin.


title: NGA

text: Marraskuussa 2010 NGA ilmoitti alkavansa käyttää tiedustelukuvien käsittelyssä samoja ohjelmia ja laitteita, joita Apple ja Amazon myyvät. Tämä voi viitata tiedustelukuvatiedon laajempaan yhdysvaltalaiseen käyttöön ja toisaalta voi olla pyrkimys pienentää tiedon jakelun kustannuksia ja mahdollisesti laajentaa tiedon käsittelijöiden rekrytointia. Toteutuessaan hankkeella voi olla merkittävä Applea ja Amazonia subventoiva vaikutus, mahdollisesti myös niiden nykyistä vahvempi linkittyminen Yhdysvaltain tiedusteluun.


title: NGA

text: Marraskuussa 2010 NGA ilmoitti ostavansa kolmen vuoden ajan GeoEyen vanhan OrbView-2-satelliitin keräämään meren väri-dataa.


title: NGA

text:
NGA:n budjetti- ja henkilöstötietoja ei ole julkistettu.
Organisaation ensimmäinen johtaja kenraaliluutnantti James R. Clapper aloitti laajamittaisen kuva-aineiston oston yksityisiltä yrityksiltä. Amiraali Robert Murrett johti organisaation hänen jälkeens. Letitia Longista tuli organisaation johtaja 9. elokuuta 2010.


title: M/S Viken

text: M/S Viken on suomalainen yhteysalus. Viken toimii Saaristomerellä Paraisten reittialueella. Alus liikennöi vuoden 2012 loppuun asti Granvikistä muun muassa Pensariin ja Heisalaan. Tämän jälkeen se makuutettiin. ELY-keskuksen järjestämän liikenteen kilpailutuksen voitti Nordic Duck, joka on yli 20 vuotta Vikeniä vanhempi alus. Vuonna 2015 Viken palasi vanhalle reitilleen uuden kilpailutuksen päätyttyä aluksen nykyisen omistajan Suomen Lauttaliikenteen eli FinFerriesin voittoon.


title: M/S Viken

text: Vikenin omisti aiemmin Suomen valtion liikelaitoksen Finstashipin Saaristovarustamo. Alus on rakennettu vuonna 1987 Lun-Mekin telakalla Maarianhaminassa ja se pidennettiin nykyisiin mittoihinsa vuonna 2004. Vikenin pituus on 31,6 metriä ja sille mahtuu 73 matkustajaa ja 14 henkilöautoa.


title: Kovalehmäntatti

text: Kovalehmäntatti ("Leccinum oxydabile") on harmaan- tai okranruskea huopakarvainen lehmäntattilaji. Jalka on ruskean nukkatupsuinen. Malto on valkoista. Pillistö on sienessä valkoista ja vanhemmiten rusehtavaa. Sieni kasvaa Suomessa kuusivaltaisissa sekametsissä.


title: Tummatatti

text: Tummatatti ("Porphyrellus porphyrosporus") on laakea harmaanruskea ja samettimainen tattilaji. Sen pillistö on harmaankellertävä tai harmaanruskea. Jalka on lieriömäinen eikä siinä ole verkkokuviolta. Malto on valkoista. Sieni kasvaa lehtimetsissä. Se on Suomessa erittäin harvinainen, tunnetaan vain kaksi löytöä.


title: Kantotatti

text: Kantotatti ("Pulveroboletus gentilis") on okransävyinen, persikanvärinen tai likaisenpunainen tattilaji. Sen jalka on tahmea, ylhäältä kellertävä ja alhaalta nahanruskea. Pillistö on krominvärinen. Sieni kasvaa tammimetsissä Keski- ja Etelä-Euroopassa eikä sitä esiinny Suomessa.


title: Erkki Verkkonen

text: Erkki Einar Verkkonen (24. tammikuuta 1927 Rutalahti, Korpilahti–5. elokuuta 2006 Jyväskylä) oli suomalainen kirkkovaikuttaja ja kirjailija.


title: Erkki Verkkonen

text: Erkki Verkkosen isä oli laivuri, tunnettu Päijänteen-kulkija Einar Evert Verkkonen (1899–1961) ja äiti Katri Verkkonen. Myös hänen isänisänsä, Juho Vihtor Verkkonen (1868–1937), oli laivuri Päijänteellä. Äidinpuolen sukulaiset olivat korpilahtelaisia maanviljelijöitä. Verkkonen aloitti teologisen uransa pyhäkoulu- ja kerhotoiminnassa Rutalahden kylässä ja seurakunnassaan Jyväskylässä. Hän opiskeli Vapaakirkon teologisessa koulutuksessa (entinen Lähetysopisto) vuodesta 1949 vuoteen 1952, jonka jälkeen hän toimi seurakunnan pastorina Vaasassa 1952–1954 ja edelleen Jyväskylässä 1954–1974. Hänet valittiin vuonna 1961 Suomen Vapaakirkon hallituksen jäseneksi. Verkkonen työskenteli Suomen Vapaakirkon kirkkokunnanjohtajana vuodesta 1975 vuoteen 1990, jolloin hän jäi sairauseläkkeelle. Suomen tasavallan presidentti Martti Ahtisaari myönsi hänelle asessorin arvonimen 2. kesäkuuta 1995.


title: Erkki Verkkonen

text: Verkkonen kirjoitti eläkevuosinaan kolme sukuromaania. "Hilma" kertoo hänen äidinäitinsä elämästä. "Juho ja hänen poikansa Einar" -romaanin aiheena puolestaan on hänen isänsä ja isänisänsä työ Päijänteen laivureina sekä heidän perheidensä ja sukunsa tarina. "Saaren Maria" kertoo Verkkosen pohjalaisanopin vaiheista.


title: Häräntatti

text: Häräntatti ("Boletus queletii") on punaruskea tai tiilenpunainen tattilaji. Sen jalka on tatiksi harvinaisen sileäpintainen, ylhäältä keltainen ja tyvestä punainen. Pillistö on likaisen okranvärinen ja kosketuksesta sinertyvä. Tatti kelpaa ruokasieneksi. Se on Suomessa hyvin harvinainen ja tunnetaan vain etelärannikolta.


title: Ruusutatti

text: Ruusutatti ("Boletus rhodoxanthus") on nukkakarvainen päältä harmaanvalkea tattilaji. Lakissa on vanhemmissa sienissä viininpunaisia läiskiä. Pillistö on keltainen tai vihreänkeltainen. Jalka on keltainen ja ylhäältä verkkokuvioinen, alempaa viininpunainen. Kosketettaessa jalka muuttuu tummansiniseksi. Malto on kirkkaankeltaista tai viininpunaista. Sieni kasvaa tammen seuralaisena kalkkipitoisissa lehtimetsissä Keski- ja Etelä-Euroopassa. Sitä ei esiinny Suomessa.


title: Kalvastatti

text: Kalvastatti ("Hemileccinum impolitum") on hienonukkainen ja vaaleanharmaankeltainen tattilaji. Lajin sijoittamisesta sukuihin on ollut erilaisia käsityksiä. Lajin kuvasi ensimmäisenä Elias Magnus Fries nimellä "Boletus impolitus". Se siirrettiin vuonna 2008 morfologisten piirteiden perusteella uuteen "Hemileccinum"-sukuun. Eräs molekyylifylogeneettinen tutkimus vahvisti vuonna 2014, ettei kalvastatti kuulu sukuihin "Boletus", "Xerocomus" tai "Leccinum".


title: Kalvastatti

text: Kalvastatin pillistö on keltainen. Jalka on kellertävä ja tyvi saattaa olla punainen. Malto on valkoista tai kellertävää. Sieni kasvaa savimaalla kalkkipitoisissa paikoissa tammien seurassa. Se esiintyy Keski-Euroopassa ja Etelä-Ruotsissa asti.


title: Kalvastatti

text: Suomessa kalvastatti on merkitty tavatuksi vasta viime vuosina, mutta sitä pidetään äärimmäisen uhanalaisena (CR).


title: Mustetatti

text: Mustetatti ("Boletus pulverulentus") on likaisenkeltainen, harmaanruskea tai maitokahvin- tai punasävyinen tattilaji. Jalka on ylhäältä krominvärinen tai sitruunankellertävä, alhaalta ruskean punajuovainen. Jalka sinertyy heti leikkauspinnoilta. Sieni maistuu ja tuoksuu hyvältä. Sen pillistö on kirkkaankeltainen. Sieni kasvaa lehtimetsissä Keski- ja Etelä-Euroopassa. Suomesta sitä on mahdollisesti löydetty Turun Hirvensalosta.


title: Keltajalkatatti

text: Keltajalkatatti ("Boletus appendiculatus") on kuperalakkinen kellanruskea tai ruskea tattilaji. Sen pillistö on keltainen. Jalka on sitruunankeltainen ja verkkokuvioinen. Malto on vaaleankeltaista. Sieni maistuu miedolta. Sieni kasvaa Keski-Euroopan lehtimetsissä tammen seuralaisena. Sitä ei esiintyne Suomessa, mutta Varsinais-Suomesta on saatu lajinmääritykseltään epävarma museonäyte.


title: Kalvaspunikkitatti

text: Kalvaspunikkitatti ("Leccinum percandidum") on likaisenvalkoinen punikkitattilaji. Se muistuttaa valkolehmäntattia, mutta on rakenteeltaan kovempi. Sieni kasvaa seka- ja lehtimetsissä koivun seuralaisena. Se on hyvä ruokasieni.


title: Raapaisuja

text: Raapaisuja on näyttelijä-muusikko Tapio Liinojan novellikokoelma ja esikoiskirja. Johnny Kniga julkaisi sen vuonna 2006.


title: Raapaisuja

text: Kirja sisältää tragikoomisia tarinoita eri hahmoista, joita kaikkia vaivaa kuiva iho.


title: M/S Tekla I

text: M/S Tekla I () on suomalainen yhteysalus. Tekla I on toiminut Suomenlahdella Kotkan saaristoreitillä ja liikennöinyt Kotkasta Kaunissaareen, Kuutsaloon ja Haapasaareen. Teklan omistaa Kymen Saaristoliikenne Oy. Alus on rakennettu vuonna 1983 Rauma-Repolan Savonlinnan telakalla ja liikennöi ennen Kotkan reitille siirtymistään vuonna 1996 muun muassa Korppoon–Houtskarin ja Hiittisten reittialueilla Saaristomerellä nimellä M/S Skarpen. Sen pituus on 23,30 metriä ja sille mahtuu 98 matkustajaa.


title: Tulipunahapero

text: Tulipunahapero tai kirpeä punahapero ("Russula emetica") on kupera tai laakealakkinen tulipunainen tai verenpunainen haperolaji. Sen heltat ovat valkeat. Jalka on valkea, kuten myös malto. Sieni maistuu polttavan kirpeälle eikä siksi ole ruokasieni. Se kasvaa havu- ja sekametsissä varsinkin soiden laitamilla. Se on Suomessa yleinen.


title: Kalvashapero

text:
Kalvashapero ("Russula betularum") on laakea ruusun-
tai vaaleanpunainen ja lopulta vaalealakkinen haperolaji. Lakki on 2–8 senttimetriä leveä. Sienen heltat ovat valkoiset. Jalka on valkoinen ja 3–6 senttimetriä pitkä ja noin yhden senttimetrin paksu. Malto on valkoista ja haurasta. Sieni maistuu polttavan kirpeälle eikä ole ruokasieni. Se kasvaa kosteissa metsissä koivujen juurisienenä. Se on Suomessa yleinen.


title: Haurashapero

text: Haurashapero ("Russula fragilis") on kupera tai laakealakkinen violetti, purppuranpunainen tai oliivinvihreä haperolaji. Jalka on valkoinen. Malto on valkeaa ja haurasta, tuoksu hedelmäinen. Heltat ovat kermanvalkoiset. Haurashapero maistuu hyvin kirpeältä eikä ole ruokasieni. Se kasvaa lehti- ja havumetsissä harvinaisena.


title: Norjanhapero

text: Norjanhapero ("Russula laccata" syn. "R. norvegica") on pallomainen, laakea ja purppunramusta haperolaji. Sen jalka on valkoinen. Malto on valkoista. Sieni maistuu polttavan kirpeälle eikä se ole ruokasieni. Heltat ovat valkoiset. Sieni kasvaa vaivaispajujen seurassa tuntureilla. Se on Lapissa harvinainen.


title: Tummalakihapero

text: Tummalakihapero ("Russula atrorubens" syn. "R. atropurpurea") on kupera tai laakealakkinen purppuranvärinen haperolaji. Sen jalka on valkea ja vanhemmiten harmaantuva. Malto on valkoista. Sieni kelpaa ruoaksi, sillä maku on mieto tai vähän kirpeä. Heltat ovat kermanvalkoiset. Sieni kasvaa tammimetsissä melko harvinaisena.


title: Häivehapero

text: Häivehapero ("Russula nauseosa") on kupera tai laakealakkinen viininpunainen, vaaleanpunainen tai vihertävä haperolaji. Sen jalka on valkoinen ja siinä on ruskeanvivahteista sävyä. Heltat ovat tummankeltaiset, suhteellisen harvassa ja tasatyviset. Malto on valkoista. Jalka on usein ontto. Sieni kasvaa kuusimetsissä ja mäntymetsissä mykorritsasienenä pieninä ryhminä melko yleisenä. Lajia tavataan sekä Euroopassa että Pohjois-Amerikassa. Sieni maistuu miedolta tai raakana hieman kirpeältä ja on syötävä.


title: Häivehapero

text: Monimuotoisena lajina häivehaperon taksonomisesta asemasta ja variaatioista ei ole varmuutta (2014).


title: Aarre Saarenpää

text: Aarre Emanuel Saarenpää (sukunimi vuoteen 1906 Herckman; 14. marraskuuta 1886 Liperi – 24. maaliskuuta 1955 Helsinki) oli suomalainen runoilija.


title: Niilo Patinen

text: Niklas (Niilo) Patinen (14. tammikuuta 1886 Jyväskylän maalaiskunta – 13. syyskuuta 1947 Jämsä) oli jämsäläinen puuseppä ja sosialidemokraattien kansanedustaja.


title: Niilo Patinen

text: Patisen vanhemmat olivat loinen Niklas Patinen ja Anna Leena Palonen. Hän oli merimiehenä noin vuoden ajan ja käytyään käsityökoulun toimi puuseppänä eri paikkakunnilla, viimeksi Jämsässä 1910-1912. Vuodesta 1912 lähtien Patisella oli Jämsässä oma puusepänliike jota hän hoiti aina vuoteen 1947 saakka.


title: Niilo Patinen

text: Patinen oli kansanedustajana 1919-1922 edustaen Hämeen läänin pohjoista vaalipiiriä. Hänet vapautettiin edustajantoimesta sairauden takia 14. helmikuuta 1922 ja hänen seuraajakseen tuli sosialidemokraattien Nestori Nättinen. Patinen oli mukana myös kunnallispolitiikassa Jämsän kunnanvaltuuston ja kunnallislautakunnan jäsenenä.


title: Niilo Patinen

text: Niilo Patinen oli naimisissa vuodesta 1911 Hilma Lydia Lehtosen kanssa.


title: Nestori Nättinen

text: Nestor (Nestori) Nättinen (24. syyskuuta 1857 Korpilahti – 16. maaliskuuta 1932 Jyväskylä) oli korpilahtelainen puuseppä ja lyhytaikainen sosialidemokraattien kansanedustaja.


title: Nestori Nättinen

text: Nättisen vanhemmat olivat torppari Karl Matinpoika ja Hedda Joonaantytär. Hän toimi puuseppänä ja hoiti omaa puusepänliikettään Korpilahdella.


title: Nestori Nättinen

text: Nättinen oli kansanedustajana 1922 edustaen Hämeen läänin pohjoista vaalipiiriä. Hän tuli eduskuntaan 28. helmikuuta 1922 sairauden takia edustajatoimesta vapautuksen saaneen sosialidemokraattien Niilo Patisen tilalle. Nättinen oli mukana myös kunnallispolitiikassa Korpilahden kunnallislautakunnan jäsenenä.


title: Nestori Nättinen

text: Nestori Nättinen oli naimisissa vuodesta 1884 Rosa Adolfina Hermannintyttären kanssa.


title: Maakaasuhuippu

text: Maakaasuhuippu on hetki, jolloin maakaasuntuotannon maksimi saavutetaan ja jonka jälkeen tuotanto alkaa väistämättä vähentyä geologisten ja fysikaalisten syiden vuoksi. M. King Hubbertin vuonna 1956 kehittämää Hubbertin teoriaa voidaan soveltaa öljyntuotannon lisäksi maakaasun tuotantoon. Täytyy huomioida, että maakaasuhuippu ei tarkoita maakaasun loppumista vaan maakaasuntuotantomaksimin saavuttamista, jonka jälkeen maakaasua ei kyetä tuottamaan enää yhtä paljon kuin aikaisemmin.


title: Maakaasuhuippu

text: Öljyasiantuntija Matthew Simmonsin mukaan maakaasuhuippu tulee olemaan vakava ongelma, pääasiassa maakaasun kaasumaisen olomuodon vuoksi. Maakaasulähteen paine ei pysy yllä kuten öljylähteen, mikä aiheuttaa lähteen nopeamman ehtymisen. Maakaasun tuotanto ja kulutus tapahtuvat tavallisesti lähempänä toisiaan kuin öljyn tapauksessa, sillä maakaasua kuljetetaan pääsääntöisesti putkissa. Merikuljetuksissa käytetään nesteytettyä maakaasua, jossa maakaasun olomuoto on nestemäinen. Esimerkiksi Japani tuo maakaasua meriteitse. Merikuljetusten määrä on kasvussa.


title: Maakaasuhuippu

text: Maakaasuhuipun seurauksia voi lieventää vähentämällä maakaasun kysyntää, parhaassa tapauksessa hyvissä ajoin ennen maakaasuhuippua. Maakaasu on kuitenkin fossiilista polttoaineista eniten energiaa sisältävä ja puhtaimmin palava, joten sitä hyödynnettäneen sähköntuotannossa kivihiilen sijasta mahdollisimman pitkään. Joka tapauksessa markkinat ohjaavat siirtymään vaihtoehtoihin hinnan noustessa riittävästi, mutta markkinaratkaisu voi olla hidas ja sillä voi olla siirtymävaiheessa inflaatiota edistäviä vaikutuksia.


title: Maakaasuhuippu

text: Lämmitysjärjestelmä voidaan vaihtaa esimerkiksi kaukolämpöön, sähkölämmitykseen tai sitä hyötysuhteeltaan parempaan lämpöpumppujärjestelmään. Käyttövettä voidaan lämmittää sähkön lisäksi myös aurinkoenergialla, aurinkopaneelein tai aurinkolämmöllä, ainakin kesäkuukausina. Ruoanlaitossa voidaan siirtyä esimerkiksi sähköliesiin ja -uuneihin. Sähkötoimisiin laitteisiin siirtymisen seurauksena energiankulutus lisääntyy, sillä maakaasulla lämmittäminen on kokonaishyötysuhteeltaan paljon tehokkaampaa kuin voimalaitoksessa syntyvän lämmön muuttaminen sähkön kautta takaisin lämmöksi. Tämän seurauksena sähkönkulutus kasvaa.


title: Maakaasuhuippu

text: Toisaalta voimalaitoksissa voidaan tuottaa energiaa myös esimerkiksi uusiutuvilla energialähteillä tai ydinvoimalla.


title: Maakaasuhuippu

text: Teollisuudessa maakaasun tärkeitä käyttökohteita ovat vedyn, ammoniakin ja typpilannoitteiden valmistus. Vetyä, ammoniakkia ja typpilannoitteita voidaan valmistaa elektrolyysillä vedestä tai nykyisellä valmistustekniikalla biokaasun metaanista.


title: Maakaasuhuippu

text: Maakaasu palaa fossiilisista polttoaineista puhtaimmin ja tuottaa pienimmät hiilidioksidipäästöt. Päästötavoitteiden vuoksi maakaasun käyttöä sähköntuotannossa on lisätty voimakkaasti esimerkiksi Itämeren alueen maissa.. Maakaasun korvaamiseen sähköntuotannossa soveltuvat kivihiili, ydinvoima, sekä erilaiset uusiutuvat energiat, kuten muun muassa vesivoima, tuulivoima, aurinkoenergia, geoterminen energia ja bioenergia (mukaan lukien biokaasu). Maakaasun korvaaminen kivihiilellä tuottaisi suuremmat hiilidioksidipäästöt, mutta kehitteillä on hiilidioksidin talteenottotekniikoita, joissa hiilidioksidin pääsy ilmakehään estetään.


title: Edvard Pesonen

text: Edvard Pesonen (15. elokuuta 1904 Sysmä – 17. tammikuuta 1977 Sysmä) oli sysmäläinen asioitsija, talonomistaja ja pitkäaikainen sosialidemokraattien kansanedustaja.


title: Edvard Pesonen

text: Pesosen vanhemmat olivat pienviljelijä Mikko Pesonen ja Ida Maria Toivonen. Pesosen puoliso vuosina 1936–1945 oli Lilli Kaarin Heponen ja vuodesta 1946 Anja Maini Marjatta Pärnänen. Ensimmäinen liitto päättyi eroon. Hän teki aluksi maatalous-, metsä- ja uittotöitä sekä toimi puuseppänä. Vuodesta 1922 Pesonen toimi vakuutusyhtiö Kansan matka-asiamiehenä ja aluetarkastajana. Hän oli sotavuosina 1941–1943 Suomen Huollon ja Vapaan Huollon Mikkelin lääninkeskuksen matkapuhujana ja toimi myös Tuberkuloosiliiton liiketoiminnan johtajana.


title: Edvard Pesonen

text: Pesonen oli kansanedustajana 1933–1939 ja 1943–1966 edustaen Mikkelin läänin vaalipiiriä. Hän tuli eduskuntaan 1943 sosialidemokraattien Alex Hämäläisen tilalle.


title: Edvard Pesonen

text: Pesonen oli presidentin valitsijamies vuosien 1937, 1940, 1943, 1950 ja 1956 presidentinvaaleissa. Hän oli Sysmän kunnanvaltuuston varapuheenjohtajana ja kuului Sysmän kunnanhallitukseen. Pesonen oli muun muassa Tuberkuloosiliiton puheenjohtaja ja kuului Mikkelin läänin maakuntaliiton johtokuntaan ja liittovaltuustoon.


title: Sukelluskalastus

text: Sukelluskalastus on vapaasukellusvälinein sekä harppuunan avulla tapahtuvaa kalastusta. Sukelluskalastajat eivät käytä paineilmalaitteita kuten laitesukeltajat vaan sukeltaminen tapahtuu henkeä pidättäen, kuten vapaasukelluksessa. Sukelluskalastusta kutsutaan usein myös harppuunakalastukseksi.


title: Sukelluskalastus

text: Sukelluskalastus on kalakantojen kestävän käytön periaatteen mukainen ekologinen kalastusmuoto. Kalastaja voi valita saaliinsa, eikä sivusaalista tai alamittaisia kaloja tule. Sukelluskalastus on melko vaativaa ja saalismäärät jäävät pääsääntöisesti pieniksi. Yleisimpiä saaliskaloja ovat Suomessa luontaisesti lisääntyvät ahven, hauki, lahna, säynävä ja kampela. Kalastustavan eettisiin periaatteisiin kuuluu kalan välitön tappaminen heti laukauksen jälkeen.


title: Sukelluskalastus

text: Sukelluskalastaja käyttää tyypillisesti seuraavia varusteita:Sukelluskalastuksessa kalojen etsiminen tapahtuu joko pinnalla rauhallisesti uiden tai sukeltaen pohjasta tai välivedestä etsien. Pinnalta etsiminen tapahtuu tyypillisesti rannan tuntumasta, kaislikoissa tai matalikoilla. Sukeltaen (ns. pumppaamalla) tapahtuvassa kalastuksessa sukelluskalastaja pyrkii yleensä maastoutumaan kiven tai kasvillisuuden sekaan ja odottaa sopivan kalan saapumista ampumisetäisyydelle. Suomessa kolokalastuksessa saalista etsitään pohjassa olevien isojen kivien alta/onkaloista, jolloin kalastaja turvautuu lyhyempään harppuunaan ja sukellusvalaisimeen. Sukellusten syvyydet vaihtelevat veden lämpötilan, kirkkauden sekä tavoitellun kalalajin mukaan muutamasta metristä aina yli kymmenen metrin syvyyksiin. Ulkomailla, jossa vedet ovat kirkkaampia, voivat sukellukset yltään useiden kymmenin metrien syvyyteen.


title: Sukelluskalastus

text: Sukelluskalastus on kilpailulaji, jossa kilpaillaan aina maailmanmestaruustasolle asti.


title: Sukelluskalastus

text: Sukelluskalastuskilpailuissa kilpailuaika on tyypillisesti neljä tuntia. Kilpailun järjestäjä määrää lähtö- ja maalialueet joilla kilpailijan tulee olla kilpailun alkaessa sekä päättyessä. Kilpailuissa ei (yleensä) käytetä veneitä, vaan osallistujat siirtyvät kaikki matkat joko uiden tai maata pitkin kävellen. Jokaisella kilpailijalla on oltava vähintään 10 litran vetoinen pintapoiju, jonka varassa voi kellua suonenvedon tai uupumuksen tullen. Poijuun merkitään kunkin kilpailijan numero selvästi näkyvänä..


title: Sukelluskalastus

text: Lisäksi alueella kiertelee useita vedessä olevasta sukeltajasta varoittavalla sinivalkoisella A-lipulla varustettuja valvonta- ja pelastusveneitä. Euroopan- ja maailmanmestaruuskilpailuissa jokaisella kilpailijalla on oltava oma valvontavene.


title: Sukelluskalastus

text:
Kilpailussa tulokset määräytyvät kalansaaliin mukaisesti. Suomessa käytössä olevassa pistelaskujärjestelmässä jokaisesta alamitan ylittävästä kalasta saadaan kalapisteet sekä painopisteet. Esimerkiksi yhdestä 235 gramman ahvenesta, joka ylittää vaaditun 22 cm alamitan, saa 1000 kalapistettä sekä 235 painopistettä. Painopisteitä jaetaan yksi piste jokaista grammaan kohti.
Kun kaikkien kilpailijoiden kalat on mitattu ja punnittu, muodostuvat kilpailun tulokset suoraan saatujen pisteiden perusteella.


title: Sukelluskalastus

text: Jokaisella kilpailijalla tulee olla voimassa Sukeltajaliiton kilpailulisenssi joka sisältää urheiluvakuutuksen sekä todistus suoritetusta kalastuksenhoitomaksusta.


title: Sukelluskalastus

text: Kilpailutulosten perusteella kilpailijoille jaetaan ranking pisteitä, joiden perusteella pidetään yllä Suomen rankinglistaa. Ranking pisteet määräytyvät siten, että yksittäisen kilpailun voittaja saa 100 pistettä (Suomen mestaruuskilpailuista 130). Muiden kilpailijoiden pisteet määräytyvät suhteessa voittajan tulokseen. Esimerkiksi jos voittaja on saanut kilpailussa 14500 pistettä ja kilpailun toinen 10500 pistettä saa voittaja 100 ranking pistettä ja toiseksi sijoittunut 72.41 pistettä ((10500/14500) * 100).


title: Sukelluskalastus

text: Lopullisissa ranking pisteissä huomioidaan jokaiselta kilpailijalta neljä parasta pistemäärää. Näiden perusteella määräytyy lopullinen ranking. Rankingin mukaan valitaan maajoukkue.


title: Sukelluskalastus

text: Suomen sukelluskalastuksen eräitä menestyneimpiä kilpailijoita ovat turkulainen Ben Mattson ja helsinkiläinen Ralf Tötterström.


title: Sukelluskalastus

text: Suomenmestaruuskilpailuissa jaetaan kolmekin eri kiertopalkintoa: ne on säädetty ikuisesti kiertäviksi eli niitä ei kukaan saa omakseen. Yksilökilpailun palkinto on noin 35 cm korkea kullattu sukelluskalastajapatsas, jonka lahjoitti jo 1960-luvulla Lahden Pingviinit -seuran perustajajäsen, Jaskan Baarin perustaja ja omistaja, vuonna 1996 edesmennyt Pertti "Jaska" Puhakka. Patsaan jalustaan on kaiverrettu juuri baari lahjoittajana.


title: Sukelluskalastus

text: Joukkuekilpailun palkinto on hopeinen Barracuda-malja, jonka lahjoitti Sub Aqua Club Barracuda hiukan myöhemmin ja suurimmasta yksittäisestä kalasta myönnetään Iki-Kiertävä Kala-Pannu eli suuri viiden litran kuparinen kahvipannu, jonka kylkiä koristaa jo lahjoittamiseen eli vuoteen 1962 ulottuva lista suomalaisista sukelluskalastajista, joukossa moneen kertaan myös lajin pitkäaikaiset keulakuvat.


title: Alex Hämäläinen

text: Aleksander (Alex) Hämäläinen () oli luennoitsija ja pitkäaikainen sosialidemokraattien kansanedustaja.


title: Alex Hämäläinen

text: Hämäläisen vanhemmat olivat torppari Abel Hämäläinen ja Amalia Justina Hokkanen. Hän teki aluksi maatalous-, metsä- ja sekatöitä. Vuodesta 1926 Hämäläinen oli Mikkelin sosialidemokraattisen piirin puhujana ja luennoitsijana.


title: Alex Hämäläinen

text: Hämäläinen oli kansanedustajana 1930-1943 edustaen Mikkelin läänin vaalipiiriä. Hän kuoli kesken edustajakautensa ja hänen tilalleen eduskuntaan tuli sosialidemokraattien Edvard Pesonen.


title: Alex Hämäläinen

text: Hämäläinen kuului Mikkelin sos.dem. piiritoimikuntaan ja oli myös sanomalehti Vapauden johtokunnassa.


title: Alex Hämäläinen

text: Alex Hämäläinen oli naimisissa vuodesta 1935 Vieno Ilta Marttilan kanssa.


title: Xlib

text: Xlib on Unix-tyyppisten käyttöjärjestelmien graafisen käyttöliittymän tarjoavan perusosan, X Window Systemin eli X:n, ohjelmakirjasto C-ohjelmointikielelle. Xlib siis sisältää toimintokutsut, joita X Window Systemiä käyttävät ohjelmat tarvitsevat.


title: Xlib

text: Xlibissä on yksinkertaisia toimintoja, kuten ikkunalaatikon ja sen sisältämän grafiikan ja tekstin piirtäminen sekä hiiri- ja näppäimistösyötteen vastaanottaminen. Edelleen X:ää käyttävä sovellusohjelma päättää, miten se reagoi saamaansa syötteeseen.


title: Xlib

text: Useimmat sovellusohjelmat eivät käytä suoraan Xlibiä, koska Xlibin tarjoamien toimintojen yksinkertaisuudesta johtuen sellaisen ohjelman tekeminen on tarpeettoman työlästä. Sen sijaan lähes aina käytetään muita kirjastoja, jotka yhdessä päässään käyttävät Xlibiä ja toisessa tarjoavat ohjelmoijalle monimutkaisempia toimintoja, kuten käyttäjälle näkyvien komentopainikkeiden, valikoiden ja erilaisten säätönappuloiden tapaisten käyttöliittymäkomponenttien luomisen. Tällaisia varsinaisia käyttöliittymäkirjastoja () ovat muun muassa:Seuraava C-kielinen ohjelma tekee ikkunan, jossa on pieni musta neliö ja teksti "Hello, World!"


title: Xlib

text: Ikkunaa voi siirtää ja sen kokoa muuttaa. Tämä esimerkki on ohjelmoitu niin, että ohjelman saa lopetettua painamalla jotain näppäintä ohjelmaikkunan ollessa valittuna, mutta ei yrittämällä sulkea ikkuna. Käännettäessä tämä Xlibiä käyttävä ohjelma GCC-kääntäjällä tarvitaan linkitysparametri codice_1.


title: Phil Galfond

text: Philip "Phil" Galfond (s. 16. tammikuuta 1985) on yhdysvaltalainen pokeriammattilainen. Hänet tunnetaan erityisesti korkeiden panosten käteispelaajana internetistä, jossa hän pelaa Full Tilt Pokerilla nimimerkillä OMGClayAiken ja PokerStarsilla nimimerkillä MrSweets28.


title: Phil Galfond

text: Loppuvuonna 2012 Galfond avasi pokeriopetussivusto "runitonce.com"'n, jonne pokeriammattilaiset tekevät opetusvideoita omista peleistään.


title: Phil Galfond

text: Vuonna 2008 Galfond voitti ensimmäisen World Series of Poker -rannekkeensa. 5 000 dollarin pot limit omaha with rebuys -turnauksen ykköspalkinto oli 817 781 dollaria. Galfond oli pelaamassa GSN:n "High Stakes Poker" -ohjelman neljännellä tuotantokaudella.


title: Phil Galfond

text: Syyskuussa 2008 Galfondin pokeriuran turnausansiot ylittivät 0,9 miljoonaa dollaria.


title: Phil Galfond

text: High Stakes DB on tilastoinut internetin käteispelejä 1.1.2007 alkaen, Galfondille on kertynyt seuranta-aikana voittoa yli 10 miljoonaa dollaria.


title: Vaalivilppi

text:
Vaalivilppi on vaalien tulokseen vaikuttamista epärehellisin keinoin.
Koska vaaleissa on kysymys suurista päätöksistä, motiivi vaalivilppiin voi olla voimakas.
Laajamittaista vaalivilppiä tapahtuu eniten sellaisissa maissa, joissa poliittiset olot ovat epävakaat, mutta jonkinlaista vaalivilppiä voi tapahtua missä tahansa, jos siihen on mahdollisuus.


title: Vaalivilppi

text: Varsinaisen "laittoman" vaalivilpin lisäksi vaalien vapauteen ja tasapuolisuuteen voi kohdistua monenlaisia "laillisia" rajoituksia. Esimerkiksi yksipuoluemaissa ehdokkaaksi saatetaan kelpuuttaa vain puolueen hyväksymät ehdokkaat. Yhdysvalloissa on toisinaan vaalien tulokseen pyritty vaikuttamaan vaalipiirijakoa tarkoitushakuisesti muuttamalla (gerrymandering).


title: Vaalivilppi

text:
Vaalivilppi on monien maiden lainsäädännössä rikos.
Suomen rikoslaissa vaaleihin liittyviä rikosnimikkeitä ovat:
Maksimirangaistus on rikosnimikkeestä riippuen 1–2 vuotta vankeutta.


title: Vaalivilppi

text: Vaalivilppi on yhteiskunnallisena ilmiönä merkittävä. Laajamittainen vilppi voi tuhota vaalien uskottavuuden kokonaan ja aiheuttaa poliittista epävakautta. Jo epäilys vilpistä voi aiheuttaa äänestäjäkunnassa kyynisyyttä, epäluottamusta hallitusvaltaan ja äänestysaktiivisuuden vähenemistä. Erityisen herkkä vaalivilpille on enemmistövaalijärjestelmä, sillä se johtaa usein tiukkaan kilpailuun kahden lähes tasavahvan ehdokkaan välillä, jolloin pienikin vilppi voi kallistaa tuloksen toisen ehdokkaan hyväksi.


title: Vaalivilppi

text: Vaikka vaalivilppiä esiintyy ilmeisesti lukuisissa maissa ympäri maailmaa, siitä on olemassa suhteellisen vähän luotettavaa tutkimustietoa. Vilppiä on vaikea tutkia, sillä se luonnollisesti pyritään tekemään salassa. Toisaalta monissa poliittisesti epävakaissa maissa liioitellut vaalivilppisyytökset ovat muodostuneet osaksi tavanomaista poliittista retoriikkaa, joten on vaikea selvittää, missä määrin syytökset ovat aiheellisia. Vilppi voi myös olla vaikea erottaa tahattomista virheistä, esimerkiksi jos ennakkoääniä katoaa postissa.


title: Vaalivilppi

text:
Vaalivilppiä harjoitetaan lukuisin tavoin. Räikeimmät menetelmät, esimerkiksi kokonaisten vaaliuurnien varastaminen ja äänestäjien suoranainen pakottaminen, muodostavat vain pienen osan kokonaisuudesta. Eräässä tutkimuksessa havaittiin Costa Ricassa käytetyn ainakin 47:ää erilaista vaalivilppimenetelmää.
Vilppi voi kohdistua mihin tahansa vaalien vaiheeseen tai osaan, jossa suinkin on jokin hyödynnettävissä oleva heikkous. Seuraavassa on muutamia tunnettuja menetelmiä.
Vaalivilppiä torjutaan ensi sijassa luotettavilla ja läpinäkyvillä vaalijärjestelyillä, joiden jokaista vaihetta valvotaan riittävästi.Suomi. Vuonna 2006 tuomittiin vilpillisestä äänestämisestä kaksi sakkorangaistusta. Vuoden 2007 eduskuntavaaleissa epäiltiin vaalivirkailijan painostaneen iäkästä äänestäjää kotiäänestyksessä Kokkolassa, mutta syyte hylättiin.


title: Vaalivilppi

text:
Ruotsi. Vuoden 2002 valtiopäivävaaleissa kaksi vaalivirkailijaa asetti vanhainkodissa tarjolle ainoastaan oman puolueensa äänestysliput. Kumpikin sai 75 päiväsakkoa.
Vuoden 2006 valtiopäivävaaleissa vaalivirkailija piilotti kilpailevan puolueen äänestysliput ja tuomittiin tästä 70 päiväsakkoon. Äänestyslippujen katoamista on raportoitu myös vuoden 2010 valtiopäivävaaleissa.


title: Vaalivilppi

text:
Yhdistynyt kuningaskunta. Vuosina 2000–2005 annettiin noin 42 vaalivilppituomiota. Vilppi on yleensä tapahtunut postiäänestyksen yhteydessä.
Toukokuussa 2005 kuuden Labour-puolueen jäsenen todettiin syyllistyneen tuhansien postiäänten väärentämiseen Birminghamin kaupunginvaltuuston vaaleissa 2004.
Vankeustuomioita on annettu vaalivilpistä ainakin Blackburnin,
Peterborough'n
ja Burnleyn
valtuustovaaleissa.


title: Vaalivilppi

text: Liberia. Historian suurimmaksi vaalivilpiksi on kutsuttu Liberian vuoden 1927 presidentinvaaleja, jotka istuva presidentti Charles D. B. King voitti virallisen ilmoituksen mukaan 234 000 äänellä, vaikka rekisteröityjä äänestäjiä oli vain 15 000.


title: Vaalivilppi

text:
Nigeria. Vuoden 2007 vaaleissa raportoitiin laajamittaisesta väkivallasta ja vaalivilpistä. Tarkkailijoiden mukaan vaaliuurniin lisättiin hallituspuoluetta kannattavia äänestyslippuja. Joillakin alueilla virallinen äänestysprosentti ylitti 90, vaikka tarkkailijoiden mukaan koko äänestyspäivänä ei annettu yhtään ääntä,
ja joillakin alueilla äänestysprosentti jopa ylitti sadan.


title: Vaalivilppi

text: Zimbabwe. Vuoden 2008 presidentinvaaleja on yleisesti pidetty epärehellisinä.


title: P. U. F. Sadelin

text: Pehr Ulrik Ferdinand Sadelin (27. tammikuuta 1788 Mustasaari – 26. syyskuuta 1858 Hammarland, Ahvenanmaa) oli suomalainen kirkkoherra, Vaasan triviaalikoulun opettaja ja tietokirjailija.


title: P. U. F. Sadelin

text: Sadelinin vanhemmat olivat Vaasan hovioikeuden pronotaari Karl Abraham Sadelin ja Anna Elisabet Mosetti. Hän kävi Vaasan triviaalikoulua 1798-1804 ja pääsi ylioppilaaksi Turussa 1805. Sadelin opiskeli Turun akatemiassa ja hän valmistui filosofian kandidaatiksi 1808 ja maisteriksi 1810. Hänet vihittiin papiksi 1819.


title: P. U. F. Sadelin

text: Sadelin toimi Vaasan triviaalikoulussa apologistana vuodesta 1810, alempana kollegana vuodesta 1811 ja ylempänä kollegana vuodesta 1817. Vuodesta 1824 hän oli koulun konrehtorina ja myöhemmin vt. rehtorina. Sadelin oli Vaasan pataljoonan saarnaajana 1826-1831 ja vuodesta 1828 hän oli Hammarlandin kirkkoherrana. Hänestä tuli rovasti 1836 ja lääninrovasti 1851.


title: P. U. F. Sadelin

text: Sadelin vihittiin avioliittoon vuonna 1828 Lovisa Carolina Fogelholmin (13. heinäkuuta 1803 Saltvik – 17. joulukuuta 1889 Hammarland) kanssa, jonka isä oli Eckerön kruununnimismies ja jahtimestari Eric Fogelholm. Heille syntyi ainakin yksi lapsi, tytär Ida Ulrica 13. tammikuuta 1838. Sadelin kuoli koleraan 1858.


title: P. U. F. Sadelin

text: Sadelin julkaisi 1810 ja 1819 ensimmäiset käsikirjat Suomen eläimistöstä. Sadelinin ja Joseph Joachim Alceniuksen vuonna 1819 julkaistu teos "Fauna Fennica" sisälsi ensimmäisen tieteellisen luettelon Suomen selkärankaisista, matelijoista ja sammakkoeläimistä.


title: Öljyjätemaksu

text: Öljyjätemaksu on Suomessa voiteluöljystä kannettava valmisteveron luonteinen maksu, jolla rahoitetaan öljyjätehuollosta aiheutuvia menoja. Maksua on kerätty vuodesta 1987 lähtien. Valtio kerää öljyjätemaksua voiteluöljyjen valmistajilta ja maahantuojilta, ja käyttää kertyneet varat öljyjätteiden keräilystä, kuljetuksesta, varastoinnista ja käsittelystä aiheutuviin menoihin. Lisäksi varoja käytetään avustuksina ongelmajätteiden vastaanottopaikkojen perustamis- ja käyttökuluihin. Öljyjätemaksun määräämisestä ja maksuunpanosta huolehtivat tullilaitoksen piiritullikamarit. Tulliviranomaisen päätökseen voi hakea muutosta valittamalla Uudenmaan lääninoikeuteen.


title: Öljyjätemaksu

text: Vuodesta 1997 lähtien valtion talousarviossa voidaan osa öljyjätemaksun kertymästä siirtää öljysuojarahastoon käytettäväksi vanhojen saastuneiden maa-alueiden puhdistustoimista aiheutuviin kustannuksiin. Varoja rahastoon on ennen vuoden 2010 korotuksia siirretty keskinmäärin 2–3 miljoona euroa vuodessa. Vuodesta 1997 vuoden 2014 loppuun mennessä öljyjätemaksuja oli siirretty rahastoon yhteensä 30,7 mijoonaa euroa ja vastaavana aikana kunnostushankkeiden eli öljyn pilaaman maaperän ja pohjaveden puhdistamisesta aiheutuvien kustannusten korvaamista varten korvauksiin oli käytetty 34,4 miljoonaa euroa.


title: Öljyjätemaksu

text: Vuonna 1987 öljyjätteet pyrittiin saamaan ongelmajätelaitoksen hävitettäväksi kieltämällä öljyjätteen poltto alle 5 megawatin voimalaitoksissa ja kattilalaitoksissa. Öljyjätettä on esimerkiksi mineraaliöljyä tai synteettistä oljyä sisältävä käytetty voiteluöljy, hydrauliikka-, lämmönsiirto- ja työstö-öljy, öljysäiliöiden puhdistusjätteet sekä käytetyn öljyn ja veden seokset ja emulsiot. Öljyjätettä on myös käytetty muuntaja- ja katkaisijaöljy sekä leikkuu- puhdistus- ja muottiöljy.


title: Öljyjätemaksu

text: Ennen öljyjätemaksun säätämistä eli vuonna 1985 arvioitiin kerättävissä olevia öljyjätteitä kertyvän vuosittain 60 000–70 000 tonnia. Tästä määrästä ohjautui jätehuoltolain sallimiin paikkoihin vain 25 000 tonnia. Öljyjätteiden keräilyä, kuljetusta, varastointia ja käsittelyä haluttiin tehostaa, jotta ne ohjattaisiin ongelmajätteiden käsittelylaitokseen tai muuhun käsittelyluvan saaneeseen paikkaan. Lisäksi haluttiin perustaa alueellisia öljyjätteiden vastaanottopaikkoja pienen ja keskisuuren teollisuuden öljyjätteiden keräilyn tehostamiseksi. Öljyjätemaksun avulla kustannukset saatiin perittyä jätteen tuottajilta aiheuttaja maksaa -periaatteen mukaisesti. Koska suurin osa öljyjätteestä oli peräisin voiteluöljyistä, päätettiin öljyjätemaksu kohdistaa juuri niihin.


title: Öljyjätemaksu

text: Ölyjätemaksun suuruus:


title: Calatravan silta

text: Ponte di Calatrava ("Calatravan silta") tai Ponte della Costituzione ("Perustuslain silta") on neljäs Canal Granden ylittävä silta Venetsiassa Italiassa. Sen on suunnitellut maineikas espanjalainen arkkitehti Santiago Calatrava. Se yhdistää Venezia Santa Lucian rautatieaseman ja Tronchetto-saarella olevan pysäköintialueen. Asukkaat ovat esittäneet voimakkaita vastalauseita, joiden vuoksi 18. syyskuuta 2008 järjestettäviksi tarkoitetut sillan vihkiäiset peruttiin. Silta otettiin käyttöön ilman vihkiäisiä 11. syyskuuta 2008.


title: Calatravan silta

text: Sillan rakennusbudjetti oli alun perin 6,7 miljoonaa euroa, mutta budjetin on arveltu jopa kolminkertaistuneen rakentamisen yhteydessä.


title: Daemon

text: Daemon (palveluprosessi) on Unixissa ja muissa moniajo-käyttöjärjestelmissä taustalla suoritettava ohjelma, jota käyttäjä ei suoraan hallitse. Käyttöjärjestelmä käynnistää daemonit käynnistyessään, ja niiden tehtävänä on esimerkiksi vastata verkosta tuleviin palvelupyyntöihin (WWW-palvelin-daemon, SSH-palvelin-daemon), hoitaa tulostustöitä tai käynnistää ajastettuja tehtäviä, kuten varmuuskopioinnin.


title: Daemon

text: Tyypillisesti daemonien nimi päättyy d-kirjaimeen: codice_1 huolehtii järjestelmälokista, codice_2 saapuvista SSH-yhteyksistä ja codice_3 ajastetuista tehtävistä.


title: Daemon

text: Daemon-nimen keksivät MIT:n MAC-projektin ohjelmoijat. He ottivat nimen Maxwellin demonilta, joka on fyysikko James Clerk Maxwellin esittämässä ajatuskokeessa taustalla herkeämättä molekyylejä lajitteleva pieni olento.


title: Daemon

text: Myöhemmin "daemon" on väärin siteerattu retronyymiksi engl. sanoista "Disk And Execution MONitor", ’levy- ja suoritusvalvoja’.


title: Daemon

text: Microsoft Windows -järjestelmissä palveluiksi kutsutut ohjelmat vastaavat toiminnoiltaan daemoneja.


title: Malleus Maleficarum

text: Malleus Maleficarum on ranskalainen, vuonna 1997 perustettu black metalia soittava yhtye. Yhtyeen nimi on latinaa ja tarkoittaa "Noitavasaraa". Nimi tulee keskiajalla julkaistusta samannimisestä kirjasta. Yhtye käsittelee sanoituksissaan muun muassa pimeyttä, sotaa, nihilismiä, masennusta ja itsemurhaa.


title: Malleus Maleficarum

text: Malleus Maleficarum äänitti vuonna 1999 ensimmäisen demonsa, mutta sitä ei julkaistu koskaan virallisesti. Ensimmäinen varsinainen julkaisu oli 300 kpl:n painokseen rajattu "Heic Noemun Pax". Yhtyeen toinen virallinen demo julkaistiin vuonna 2000 otsikolla "Zarach' Baal' Tharagh". Toisessa demossa yhtye vaihtoi tyyliään vanhan koulukunnan black/thrash metalista brutaalimmaksi.


title: Malleus Maleficarum

text: Vuonna 2001 yhtye nauhoitti ensimmäisen kokopitkän albuminsa "Taedium Vitae", joka julkaistiin vuoden 2002 huhtikuussa ranskalaisen levy-yhtiön Oaken Shieldin kustantamana.


title: Malleus Maleficarum

text: Syyskuussa 2003 laulaja ja alkuperäisjäsen Mastêma lähti yhtyeestä, ja Tamas ja Ahriman ottivat kontolleen vokaalien nauhoituksen. Kaksi kuukautta myöhemmin yhtye alkoi äänittää toista kokopitkää albumiaan "Des Bibles, des Hymnes, des Icônes..." Tuo albumi julkaistiin vuoden 2004 toukokuussa, ja sen digipak-version painosmäärä oli rajattu 999 kappaleeseen. Albumi avasi yhtyeen tien maailmalle. Vuoden 2004 yhtye aloitti jo kolmannen kokopitkän albuminsa valmistelun.


title: Malleus Maleficarum

text: Albumi "Nothing Left to Fight for" sävellettiin ja äänitettiin joulukuussa 2005, ja se julkaistiin syyskuussa 2006 Aura Mystiquen kustantamana.


title: Sydämeni halusi vapautta

text: Sydämeni halusi vapautta ("Angela Davis: An Autobiography") on amerikkalaisen poliitikon ja aktivistin Angela Davisin omaelämäkerta. Kirjassa hän kertoo yksityiskohtaisesti siitä tapahtumasarjasta, joka teki hänestä maailman silmissä joko terroristin tai marttyyrin. Kirjan julkaisi suomen kielellä Tammi.


title: Jääspeedway

text: Jääspeedway on speedway-moottoripyöräilyn jäällä ajettava muunnos.


title: Jääspeedway

text: Laji kehittyi 1930-luvulla pitkäpiikkisten renkaiden käytön myötä perinteisestä "ravirata-ajosta". Alkuaikoina lajia harrastettiin laajalti Keski-Euroopassa, mutta sittemmin Neuvostoliitto ryhtyi panostamaan lajiin voimakkaasti. Nykyisin lajin suuria maita ovat Suomi, Ruotsi, Saksa, Itävalta ja Venäjä. Henkilökohtaisia MM-kilpailuja on järjestetty vuodesta 1966 ja joukkue-MM-kisoja vuodesta 1979 lähtien.


title: Jääspeedway

text: Jääspeedwayssa käytettävä kilpailusysteemi on samanlainen kuin speedwayssa. Joukkuekilpailuissa väritunnuksin merkityt kuljettajat ajavat neljän kuljettajan neljän kierroksen eriä, joita on yhdessä kilpailussa tavallisesti noin 15–25. Kussakin erässä voittaja saa kolme pistettä ja seuraavaksi sijoittuneet aina pisteen vähemmän siten, että neljäs jää kokonaan pisteittä. Kilpailun voittaja määräytyy pisteiden perusteella. Henkilökohtaisissa kilpailuissa niin ikään kilpailusijoitus määräytyy eräpisteiden perusteella.


title: Jääspeedway

text: Jääspeedwayrata on elliptinen vastapäivään ajettava tavallisesti 400 metrin mittainen jääpintainen rata, jolla ei ole korkeuseroja. Radat ovat leveydeltään vähintään 12 metriä, kaarteissa 14 metriä. Suoja-aita tehdään tavallisesti lumesta.


title: Jääspeedway

text: Jääspeedwayssa käytettävä pyörä on pitkälti samanlainen kuin soralla ajettavassa speedwayssa käytettävä. Pyörät ovat metanolilla käyviä 500-kuutioisia, kaksiventtiilisiä ja nelitahtisia. Merkittävimpiä eroja ovat tukevampi runko, kapeampi ohjaustanko, sallittu takajousitus sekä vaihteet, joita on kaksi. Jarruja ei ole. Pyörässä on myös tietyntyyppiset lokasuojat, jotka suojaavat kuljettajaa renkaiden pitkiltä piikeiltä onnettomuustilanteissa. Piikkirenkaat ovatkin merkittävässä osassa lajissa. Piikkien määrää ei ole rajoitettu, mutta niiden suurin sallittu pituus on 28 millimetriä. Etu- ja takarenkaassa on yhteensä noin 300 piikkiä. Takapyörässä piikkeja on hieman enemmän kuin etupyörässä.


title: Heartworn (albumi)

text: Heartworn on samannimisen suomalaisen yhtyeen ensimmäinen ja toistaiseksi ainoa studioalbumi. Se julkaistiin 5. huhtikuuta 2006.


title: Heartworn (albumi)

text: Albumi sisältää akustista country- ja folkmusiikkia, ja covereita mm. Guy Clarkilta, Townes Van Zandtilta ja Bruce Springsteeniltä. Mukana on myös neljä yhtyeen laulajan Esa Elorannan tekemää kappaletta.


title: Mandatum Life

text: Mandatum Henkivakuutusosakeyhtiö eli Mandatum Life on suomalainen henkivakuutusyhtiö, joka kuuluu yhdessä If Vahinkovakuutusyhtiön kanssa Sampo-konserniin. Mandatum Life myy varainhoidon, sijoittamisen ja säästämisen, palkisemisen sekä henkilöriskivakuuttamisen palveluja. Mandatum Lifella on noin 250 000 henkilöasiakasta ja 25 000 yritysasiakasta (2016). Mandatum Lifen palveluksessa on noin 500 henkilöä. Yritys toimii Suomen lisäksi kaikissa Baltian maissa. Yhtiön toimitusjohtajana on vuodesta 2001 toiminut Petri Niemisvirta. Vakuutusosakeyhtiö Henki-Sampo muutti 26. elokuuta 2008 nimensä Mandatum Henkivakuutusosakeyhtiöksi. Mandatum Life valittiin Suomen 15:nneksi parhaaksi työpaikaksi vuonna 2017.


title: Mandatum Life

text: Mandatum Life, entinen Henki-Sampo, perustettiin vuonna 1997 silloiseen vahinkovakuutuskonserni Sampoon. Sammon henkivakuutusliiketoiminnan juuret ulottuvat vuoteen 1874, jolloin Suomen vanhin henkivakuutusyhtiö Kaleva perustettiin. Kaleva vastasi pitkään Sammon asiakkaille tarjottavista henki- ja eläkevakuutustuotteista.


title: Mandatum Life

text: Vuonna 1997 Kalevan vakuutuskannasta siirrettiin osa juuri perustettuun uuteen henkivakuutusyhtiöön Henki-Sampoon. Henkivakuutusyhtiö Nova yhdistettiin Henki-Sampoon vuonna 1999. Nova perustettiin vuonna 1987. Yhteistyössä Varman kanssa se tarjosi yrityksille ryhmäeläkevakuutuksia. Vuonna 2001 Henki-Sampoon fuusioitiin vuonna 1995 perustettu Leonia Henkivakuutus.


title: Mandatum Life

text: Merkittävä strategian muutos Henki-Sammossa tapahtui vuonna 2002, kun se päätti keskittyä sijoitussidonnaisten vakuutustuotteiden myyntiin, aikaisemmin päätuotteina olleiden laskuperustekorkoisten eläke- ja sijoitusvakuutusten sijaan.


title: Mandatum Life

text: Kaleva jatkaa edelleen toimintaansa keskinäisenä yhtiönä läheisessä yhteistyössä Sammon kanssa mutta ei kuulu Sampo-konserniin. Yhtiö on yhteistyössä If Vahinkovakuutuksen kanssa erikoistunut vakuuttamaan ammattiliittojen ja toimihenkilöjärjestöjen jäseniä. Kalevan toimitusjohtaja on Timo Laitinen.


title: Mandatum Life

text: Vuonna 2011 Mandatum Life osti Silta Oy:lta eläke- ja henkilöstörahastopalvelujen liiketoiminnot. Innova Henkilöstörahasto- ja Eläkepalvelut Oy aloitti toimintansa heinäkuussa 2011. Nykyisin yrityksen nimi on Innova Palvelut Oy. Yrityksen asiakkaita ovat henkilöstörahastot, yritykset, sekä eläkesäätiöt ja -kassat. Yhtiö on Mandatum Lifen tytäryhtiö. Vuonna 2013 Innova osti palkkaus- ja palkitsemisjärjestelmien suunnitteluun, kehittämiseen ja viestintään erikoistuneen Alexander Pay Management Oy:n liiketoiminnat.


title: Mandatum Life

text: Mandatum Henkivakuutusosakeyhtiön koko osakekannan omistaa pörssiyhtiö Sampo Oyj. Pörssiyhtiö Sampo Oyj muodostettiin vuonna 2000, kun vakuutusyhtiö Sampo Oyj ja Leonia Oy (entinen Postipankki) yhdistyivät Sampo-Leoniaksi. Konsernin palveluvalikoimaan kuuluivat aluksi pankkipalvelut ja pitkäaikaissäästämiseen liittyvät palvelut, kuten sijoitusrahastot ja henkivakuutussäästäminen, investointipankkitoiminta ja vahinkovakuutukset. Konserniin kuuluivat alkuvaiheissa muun muassa If Vahinkovakuutusyhtiö (vuoteen 2001 Vakuutusyhtiö Sampo), Vakuutusosakeyhtiö Henki-Sampo, Sampo Pankki ja Mandatum Omaisuudenhoito Oy sekä Mandatum Pankkiiriliike Oy. Sampo Rahastoyhtiö markkinoi ensimmäisenä Suomessa erilaisia rahastoja vakuutuksiin liitettäväksi. Sammon liiketoiminta-alueet ovat vahinko- ja henkivakuutusliiketoiminta. Vuonna 2007 Sampo myi Sampo Pankki -konsernin Danske Bank A/S:lle. Konsernin hallituksen puheenjohtajana toimii Björn Wahlroos. Kari Stadigh aloitti konsernijohtajana 8.4.2009. Mandatum Lifen toimitusjohtaja Petri Niemisvirta on Sampo Oyj:n johtoryhmän jäsen.


title: Irinja Nikkanen

text: Irinja Nikkanen (27. lokakuuta 1920 Ilomantsi – 15. tammikuuta 2008 Helsinki) oli karjalaisen ja ortodoksisen kulttuurin tukija ja eteenviejä. Hän perusti Valamon Ystävät ry:n, joka tukee Uuden Valamon luostaria mm. keräämällä varoja.. Irinja Nikkanen toimi entisen" Uskon Viestin" eli nykyisen "Ortodoksiviestin" päätoimittajana vuosina 1969-1972. Tätä ennen Uskon Viestin päätoimittajina olivat toimineet papit, joten Irinja Nikkanen oli ensimmäinen Uskon Viestin päätoimittajana toiminut maallikko.


title: Irinja Nikkanen

text: Irinja Nikkasta pidetään myös feresin, eli karjalaisen kansanpuvun, uudelleen löytäjänä.


title: Irinja Nikkanen

text: Elämäntyönään Irinja Nikkanen piti kuitenkin Filokalian toimittamista.


title: Hilmar Myhra

text: Hilmar Myhra (4. kesäkuuta 1915 – 13. huhtikuuta 2013) oli norjalainen 1930-luvulla kilpaillut mäkihyppääjä.


title: Hilmar Myhra

text: Vuonna 1936 Myhra voitti Vikersundin mäen avajaiskilpailun, ja hänen 85-metrinen hyppynsä säilyi mäkiennätyksenä parin vuoden ajan. Vuonna 1938 Lahden MM-kisoissa hän sijoittui pronssille. Seuraavana vuonna Zakopanen MM-kisoissa hän oli kuudes ja voitti Garmisch-Partenkirchenissa käydyn kilpailun. Vuonna 1940 Myhra voitti Holmenkollenin mäkikisan.


title: Oleminen ja aika

text: Oleminen ja aika () on saksalaisen filosofin Martin Heideggerin pääteos vuodelta 1927. Suomeksi sen julkaisi Vastapaino vuonna 2000. Yksi kirjan pääteemoista on saksankielinen termi "Dasein", joka käännetään suomeksi usein "täälläoloksi". Kirja kuuluu 1900-luvun filosofian keskeisiin teoksiin, ja se on omistettu Edmund Husserlille.


title: Triviaalikoulu

text: Triviaalikoulu (ruots. "Trivialskola") oli Suomessa 1600-luvun puolivälistä aina vuoteen 1843 käytössä ollut 4-luokkainen ja 8-vuotinen yläkoulu.


title: Triviaalikoulu

text: Triviaalikoulu oli neliluokkainen, ja jokaisen luokan opetus kesti kaksi vuotta. Lisäksi oli käytännönläheisiin aineisiin keskittynyt alempi kirjurin- eli apologistanluokka.


title: Triviaalikoulu

text: Triviaalikoulun opetusohjelmassa oli latinan ja kreikan kieli, uskonto, historia ja logiikka. Opetus tapahtui ruotsin kielellä, ja opiskelu oli lähinnä ulkolukua. Koulun työpäivä alkoi kello viideltä aamulla ja jatkui viiteen iltapäivällä. Koulupäivän katkaisi kaksi tunnin taukoa. Vuoden aikana oli lomaa kuukausi talvella ja kuukausi kesällä.


title: Triviaalikoulu

text: Koulun opettajakuntaan kuului rehtori, konrehtori eli vararehtori, ylempi ja alempi kollega sekä apologista. Koulussa oli yleensä vain yksi luokkahuone, jossa kukin luokka oli omana ryhmänään. Oppilaista suuri osa oli pappien lapsia. Heidän lisäkseen oli aliupseerien, virkamiesten ja käsityöläisten lapsia, kun taas talonpoikaisperheistä tulleet oppilaat olivat vielä melko harvinaisia. Koulun oppilaat eli teinit kiersivät kesä- ja talviloman aikana taloissa teinirahoja pyytämässä. Tämä tapa päättyi, kun kuningas Kustaa III kielsi vuonna 1780 teineiltä rahan keruun.


title: Triviaalikoulu

text: Kristiina-kuningattaren antaman vuoden 1649 koulujärjestyksen mukaan alimpana oli pedagogio eli lastenkoulu, jossa opittiin ruotsiksi luku- ja kirjoitustaidon alkeet. Seuraavana oli triviaalikoulu ja viimeksi 4-luokkainen 3-vuotinen yliopisto-opintoihin valmistava kymnaasi.


title: Triviaalikoulu

text: Suomessa oli 1600-luvun lopulla yksi yliopisto (Turussa), yksi kymnaasi (Viipurissa), 7 triviaalikoulua ja 21 pedagogiota. Pedagogioista kolme toimi maaseudulla (Saltvikissa, Kemiössä ja Lohjalla). 1720-luvun jälkeen Suomessa toimi vain yksi lukio Porvoossa, mutta Turun triviaalikoulun oppilaat saivat siirtyä koulun suoritettuaan suoraan Turun akatemiaan.


title: Triviaalikoulu

text: Vuoden 1843 koulujärjestys jakoi triviaalikoulut ala- ja yläalkeiskouluiksi. Ala-alkeiskouluista tuli myöhemmin kansakouluja ja yläalkeiskouluista oppikouluja.


title: Triviaalikoulu

text: Ruotsissa triviaalikoulujen oppiaineet vaihtelivat aikojen saatossa, mutta triviaalikoulut olivat toiminnassa vuoteen 1905, jolloin ne korvattiin reaalikouluilla ().


title: Kraasselan piiri

text: Kraasselan eli Krasnoje Selon piiri () on kunnallinen hallintoalue Pietarissa. Se sijaitsee Pietarin keskustasta lounaaseen ja rajoittuu pohjoisessa Suomenlahteen, koillisessa Kirovin ja Moskovan piireihin, luoteessa Pietarhovin piiriin sekä idässä, etelässä ja lännessä Leningradin alueen Lomonosovin piiriin.


title: Kraasselan piiri

text: Krasnoje Selon piiriin kuuluu seitsemän kunnallishallintoaluetta:


title: Toda Seigen

text: Toda Seigen ( 1519?-1590?) oli Japanissa Sengoku-kaudella elänyt kuulu miekkamies. Seigen oli mestari Chūjō-ryū miekkakoulukunnassa, joka oli tunnettu lyhyen miekan tekniikoistaan ("kodachi"). Toda Seigen perusti oman miekkakoulukunnan Toda-ryūn () Sengoku-kaudella. Joissain lähteissä kerrotaan että Toda Seigen olisi ollut Sasaki Kojirōn miekkailunopettaja mutta todennäköisempää on että opettajana olisi ollut hänen lähioppilaansa (, 1536–1615), joka oli myös Ittō-ryūn perustajan Itō Ittōsain opettaja.


title: August Englas

text: August Englas (15. tammikuuta 1925 Pühajärven kylä, Otepää – 21. maaliskuuta 2017) oli virolainen painija, joka voitti maailmanmestaruuden sekä kreikkalais-roomalaisessa että vapaapainissa. Kansainvälisellä tasolla hän edusti Neuvostoliittoa.


title: August Englas

text: Englas aloitti painin harjoittelemisen vuonna 1946. Kaksi vuotta aikaisemmin hän oli kahdesti haavoittunut sotiessaan puna-armeijan riveissä.


title: August Englas

text: Ensimmäisissä aikuisten arvokisoissaan Helsingin olympialaisissa hän sijoittui vapaapainin 87 kilogramman painoluokassa neljänneksi. Vuonna 1953 Napolin MM-kisoissa Englas voitti kultaa samassa painoluokassa kreikkalais-roomalaisessa painissa. Seuraavana vuonna hän voitti MM-kultaa vapaapainissa Tokion MM-kisoissa. Hän lopetti uransa vuonna 1955 loukkaantumisen takia.


title: August Englas

text: Neuvostoliiton mestaruuksia Englas voitti urallaan seitsemän, joista viisi vapaapainissa ja kaksi kreikkalais-roomalaisessa. Viron mestaruuden hän voitti niin ikään seitsemän kertaa vuosina 1948–1959.


title: Georgian asevoimat

text: Georgian asevoimat koostuvat Georgian tasavallan maavoimista, merivoimista ja ilmavoimista, erikoisjoukoista ja kansalliskaartista.


title: Georgian asevoimat

text: Asevoimat ovat sotilasmäärältään pienet ja lähinnä kriisinhallintaa varten suunnitellut. Georgian tasavalta on yksi suurimmista vapaaehtoisten koalition joukkoja lähettäneistä maista Irakin sotaan.


title: Georgian asevoimat

text: Georgian maavoimissa jalkaväkeä edustavat ensimmäinen prikaati Gorissa lähellä Etelä-Ossetiaa, toinen prikaati Senakissa, kolmas prikaati Kutaisissa, neljäs prikaati Vazianissa ja viides prikaati Khelvachaurissa.


title: Georgian asevoimat

text: Tykistöprikaati on jaettuna Gorin ja Khonin kesken, pioneeriprikaati on Gorissa.


title: Georgian asevoimat

text: Erillisyksiköitä ovat erillinen kevyt jalkaväkipataljoona Adliassa, erillinen panssarivaunupataljoona Gorissa, erillinen ilmapuolustuspataljoona Gorissa, viestipataljoona Saguramossa, tekninen tiedustelupataljoona Kobuletissa, sotilaspoliisipataljoona Tbilisissä sekä lääkintäpataljoona Saguramossa.


title: Georgian asevoimat

text: Georgian merivoimat koostuvat ohjusveneistä, tykkiveneistä ja muista aluksista. Merivoimien esikunta on ollut Potin laivastoasemalla, mutta Etelä-Ossetian sodan päätteeksi 2008 venäläiset joukot valtasivat sen ja upottivat lukuisia aluksia satamaan.


title: Georgian asevoimat

text: Georgian ilmavoimat koostuvat pääasiassa neuvostoliittolaisista lentokonetyypeistä ja helikoptereista. Suurin osa Neuvostoliiton Suhoi Su-25 -rynnäkkökoneista valmistettiin Tbilisissä, Georgiassa. Tyyppi on edelleen Georgian ilmavoimien käytössä.


title: August Neo

text: August "Ago" Neo (12. helmikuuta 1908 Vihterpalu – 19. elokuuta 1982 Århus, Tanska) oli virolainen painija, joka saavutti menestystä sekä kreikkalais-roomalaisessa että vapaapainissa.


title: August Neo

text: Neon ensimmäiset arvokilpailut olivat kreikkalais-roomalaisen painin Prahan EM-kisat 1931, missä hän sijoittui neljänneksi. Ensimmäisen arvokisamitalinsa, hopeisen, hän saavutti vuoden 1934 EM-kisoissa Roomassa 79 kilogramman painoluokassa. Seuraavana vuonna 87 kilogramman painoluokkaan noussut Neo saavutti pronssia sekä kreikkalais-roomalaisen painin EM-kilpailuista Kööpenhaminassa että vapaapainin EM-kilpailuista Brysselistä. Berliinin olympialaisissa 1936 Neo sijoittui vapaapainissa hopealle kultamitalin mentyä ruotsalaiselle Knut Fridellille, sekä kreikkalais-roomalaisessa painissa pronssille. EM-kisoista Neo saavutti vielä kreikkalais-roomalaisessa painissa hopeaa vuonna 1937 ja pronssia vuonna 1939.


title: August Neo

text: Viron mestaruuden Neo voitti urallaan vapaapainissa viisi kertaa ja kreikkalais-roomalaisessa painissa viidesti. Hän kilpaili Viron maajoukkueessa kaikkiaan 28 kertaa. Seuratasolla hän edusti Tallinnan Sportia.


title: Jakaranda

text: Jakaranda ("Jacaranda mimosifolia") on jakarandojen sukuun kuuluva puu. Sitä käytetään lämpimän ilmaston maissa yleisesti puistopuuna näyttävien kukkiensa takia.


title: Jakaranda

text: Jakaranda kasvaa 10–15 metriä korkeaksi, laajalatvuksiseksi puuksi. Oksisto on hieman mutkaoksainen. Vapaasti kasvaessaan puu saattaa haaroa tyvestä, kasvatettuna se on yleensä yksirunkoinen. Ohutkaarnainen runko on väriltään vaalean harmaanruskea ja ohutkaarnainen, vanhana hilseilevä. Nuoret oksat ovat sileitä ja punaruskeita. Lehdet ovat yleensä 20–45 senttimetriä pitkiä, "saniaismaisesti" kaksi kertaa parilehdykkäisiä, vaaleanvihreitä, alapinnalta vaaleampia. Pikkulehdykät ovat alle 5 senttimetriä pitkiä ja pitkänsoikeita. Kukat ovat pystyinä, pyramidinmuotoisina rykelminä oksien kärjissä. Väriltään ne ovat vaalean laventelinsinisiä tai hieman purppuransävyisiä, joskus myös valkoisia. Kukat ovat noin 2,5 senttimetrin pituisia, torvimaisia ja hyväntuoksuisia. Hedelmä on litteä, pyöreä ja puumainen mahonginruskea kota. Halkaisijaltaan hedelmä on noin 5 senttimetriä. Kodan sisällä on runsaasti pieniä, lenninsiivellisiä siemeniä.


title: Jakaranda

text: Täydessä väriloistossaan jakaranda on keväällä, mutta se saattaa kukkia syksylläkin, vaikkakaan ei niin komeasti kuin keväällä. Jakarandat kukkivat kaksi kertaa vuodessa noin kahden kuukauden ajan: pohjoisella pallonpuoliskolla kukinta kestää huhtikuulta kesäkuulle – loppuvuodesta marraskuulta joulukuulle kestävä kukinta ei ole niin loistelias.


title: Jakaranda

text: Jakaranda om alun perin kotoisin Etelä-Amerikasta, jossa sitä tavataan luonnonvaraisena Etelä-Boliviassa ja Pohjois-Argentiinassa. Alkuperäisalueillaan laji on luonnonvaraisena vaarantunut. Laji on villiintynyt luontoon monin paikoin Australiassa, eteläisessä Afrikassa, Havaijilla, Yhdysvaltain kaakkoisosissa sekä Etelä-Amerikassa alkuperäisen levinneisyysalueen ulkopuolella.


title: Jakaranda

text: Jakaranda on suosittu kujanne- ja puistopuu. Sitä kasvatetaan hyvin laajalti lämpimän ilmaston alueella: Yhdysvaltojen eteläosissa, Havaijilla, Espanjan Välimeren rannikolla, eteläisessä Portugalissa, eteläisessä Italiassa, Etelä-Afrikassa, Queenslandissa Australiassa sekä alueilla niiden välissä (esimerkiksi Israelissa, Intiassa, Bhutanissa ja Zimbabwessa).


title: Jakaranda

text: Monet lämpimän ilmaston kaupungit ovat tunnettuja jakarandoistaan. Madeiralla Funchalin pääkadulla hyvin upeita jakaranda-kujanteita. Etelä-Afrikan Pretoria tunnetaan ”jakarandakaupunkina”, koska siellä kasvatetaan paljon jakarandoja kadunvarsilla, puistoissa ja puutarhoissa. Australiassa Graftonin kaupungissa on puolestaan jo vuodesta 1935 vietetty jakaranda-festivaalia puiden kukkiessa. Myös Brisbane ja Los Angeles ovat tunnettuja jakarandoistaan.


title: Häätanssi (elokuva)

text: Häätanssi ("You'll Never Get Rich") on Sidney Lanfieldin 1941 ohjaama yhdysvaltalainen musiikkikomedia. Cole Porterin sävelmiä sisältävässä elokuvassa liikutaan Manhattanin yökerhoista armeijan koulutusleirille. Pääosissa esiintyvät Rita Hayworth ja Fred Astaire.


title: Vanhempi luutnantti

text: Vanhempi luutnantti oli puna-armeijassa, Neuvostoliiton asevoimissa, monissa Varsovan liiton maiden armeijoissa sotilasarvo, joka sijoittui luutnantin ja kapteenin väliin. Suomalaisittain se vastaa lähinnä 1952 käyttöön otettua saksalaisperäistä yliluutnantin arvoa, Oberleutnant.


title: Vanhempi luutnantti

text: Venäjän keisarillisessa armeijassa oli luutnantin ja kapteenin välissä oleva sotilasarvo alikapteeni.


title: Vanhempi luutnantti

text: Vanhemman luutnantin arvo on edelleen käytössä monessa ennen Neuvostoliittoon kuuluneessa maassa. Suomalainen yliluutnantin arvo käännetään YK-tehtävissä ja muissa yhteyksissä englanniksi "senior lieutenant", mikä sananmukaisesti käännettynä tarkoittaa nimenomaan vanhempaa luutnanttia.


title: Uuden-Seelannin ralli 2008

text: Uuden-Seelannin ralli 2008 ajettiin 29.-30. elokuuta Hamiltonissa. Ralli ajettiin 16 soraerikoiskokeella. Rallin voitti Sébastien Loeb ja toinen oli hänen tallikaveri Daniel Sordo. Kolmas oli Mikko Hirvonen. Tuotantoautot voitti Martin Prokop.


title: Brasilianpalisanteri

text: Brasilianpalisanteri ("Dalbergia nigra") on trooppisissa sademetsissä kasvava puulaji. Se tunnetaan myös nimillä "ruusupuu", "jakaranda" ja "palisanteri". Brasilianpalisanteria on hakattu liikaa ja se on IUCN:n luokittelussa vaarantunut laji. Nykyisin CITES-sopimus kieltää lajin kaupallisen käytön kokonaan.


title: Brasilianpalisanteri

text: Brasilianpalisanteripuut voivat kasvaa 40 metrin korkuisiksi, ja rungon halkaisija voi olla yli metrin. Puuaineksen väri vaihtelee punaisesta violettiin ja suklaanruskeaan, ja sitä kirjovat epäsäännölliset tummat juovat.


title: Brasilianpalisanteri

text: Brasilianpalisanteri kasvaa luontaisena etelä-Amerikassa, etenkin Brasiliassa (tarkemmin Bahian, Espírito Santon, Minas Geraisin, Rio de Janeiron ja São Paulon osavaltioiden rannikkosademetsissä).


title: Brasilianpalisanteri

text: Brasilianpalisanteria käytettiin sorvaukseen (esimerkiksi kynttilänjalkoihin), puisiin shakkilautoihin, parkettiin, huonekaluihin, ruokailuvälineisiin (esimerkiksi puisiin kulhoihin ja lautasiin), koriste-esineisiin (esimerkiksi pienoisveistoksiin) ja soittimiin. Sitä on pidetty yhtenä parhaista puulajeista soitinten rakentamisessa.


title: Toda-ryū

text:
Toda-ryū () on Toda Seigenin (, 1519?-1590?) Sengoku-kaudella perustama miekkailukoulukunta. Toda Seigen oli mestari Chūjō-ryū miekkakoulukunnassa. Toda-ryū oli alun perin bujutsu koulukunta johon ovat kuuluneet naginatajutsu (kagitsuki naginata), ("nagamaki"), miekkailu ("kenjutsu"), keihäs ("sōjutsu"), puusauva ("bōjutsu") ja ketjusirppi ("kusarigamajutsu") taidot. Siitä on jäljellä vain Toda-ha Buko-ryū naginatajutsu koulukunta. "Toda-ryū" on kuitenkin ollut merkittävässä roolissa miekkakoulukuntana sillä siitä polveutuvat muun muassa Buko-ryū ja Ittō-ryū koulukunnat.
Toda Seigen oppilaina olivat muiden muassa Ittō-ryūn perustaja Itō Ittōsai ja "Sasaki Kojirō", joka sai sittemmin surmansa kaksintaistelussa miekkapyhimys Miyamoto Musashia () 1584 – 19. toukokuuta 1645) vastaan.


title: Keskiaasiankoira

text: Keskiaasiankoira () on Keski-Aasian alueelta kotoisin oleva suurikokoinen laumanvartijarotu, joka tunnettiin pitkään nimellä keskiaasianpaimenkoira. Vuonna 2012 Suomen kennelliitto muutti nimen keskiaasiankoiraksi, mikä kuvaakin rotua paremmin sillä se ei ole perinteinen paimenkoira vaan luetaan laumanvartijoihin.


title: Keskiaasiankoira

text: Keskiaasiankoira on suurikokoinen, raskasrakenteinen ja vahva. Urokset ovat narttuja massiivisempia. Korvat ovat riippuvat, melko pienet ja kolmion muotoiset. Häntä on riippuva. Suomessa ja monissa muissa maissa korvien ja hännän typistäminen on kielletty, mutta muualla keskiaasianpaimenkoirien typistäminen on edelleen useimmiten tapana.


title: Keskiaasiankoira

text: Rodulla on kaksinkertainen karvapeite: suoran päällyskarvan alla on tuuhea pohjavilla. Keskiaasiankoirissa on sekä pitkä- että lyhytkarvaisia yksilöitä. Pitkäkarvaisen koiran karvan pituus on 7–8 cm, lyhytkarvaisen 3–5 cm. Päässä ja raajojen etupuolella karva on lyhyttä, korvissa, kaulassa, raajojen takapuolella ja hännässä taas pidempää erityisesti pitkäkarvaisilla koirilla. Väreinä hyväksytään valkoinen, musta, harmaa, oljenvärinen, kellanpunainen (ruosteenvärinen), harmaanruskea, juovikas, kirjava tai läikikäs.


title: Keskiaasiankoira

text: Luonteeltaan keskiaasiankoiran kuuluu olla rauhallinen ja hyvin rohkea. Vieraita kohtaan se on epäluuloinen. Aikuiset yksilöt harvemmin ovat sosiaalisia toisia koiria kohtaan joka tulee huomioida jo pentua miettiessä. Rodulle on ominaista vahtia paljon, joten koiraa hankkiessa on syytä ottaa huomioon sen alkuperäinen käyttötarkoitus.


title: Keskiaasiankoira

text: Keskiaasiankoirat ovat hyvin älykkäitä eläimiä ja tarvitsevat vahvan laumanjohtajan joka kohtelee koiraa oikeudenmukaisesti, sekä ymmärtää sen alkuperää ja käyttäytymistä.


title: Keskiaasiankoira

text: Rodun kasvattaminen Tanskassa on ollut kiellettyä vuodesta 2010.


title: Keskiaasiankoira

text: Vuosituhansia nämä koirat ovat suojanneet omistajaansa ja tämän omaisuutta, joka etenkin entisaikoina oli pitkälti karjaa. Koirat elivät paimenille arvokkaissa karjalaumoissa suojellen niitä susilta ja muilta pedoilta. Tänäkin päivänä nämä koirat edelleen soveltuvat samanlaiseen työkäyttöön vaikka 2000-luvulla aluevartiointi onkin tämän rodun suhteen yleisemmin käytetty tarkoitus.


title: Keskiaasiankoira

text:
2000-luvulla keskiaasiankoira on terveempi kuin moni muu rotu, mutta suurena koirana sillä on riski lonkka- ja kyynärongelmien suhteen.
http://www.finaziat.fi


title: Piken piirikunta (Ohio)

text: Piken piirikunta on piirikunta Ohiossa, Yhdysvalloissa, jonka hallintokeskus ja suurin kylä on Waverly.


title: Piken piirikunta (Ohio)

text: Piken naapuripiirikuntia ovat Ross pohjoisessa, Jackson idässä, Scioto etelässä, Adams lounaassa ja Highland lännessä.


title: Piken piirikunta (Ohio)

text: Piirikunnassa oli vuoden 2010 väestönlaskennassa 70 400 ihmistä. Etniset ryhmät jakautuvat valkoisiin, joita on 96,4%, mustiin (1,1%), alkuperäisamerikkalaisiin (0,5%) ja aasialaisiin (0,2%).


title: Piken piirikunta (Ohio)

text: Kotitalouden mediaanitulo on 39 669 dollaria ja köyhyysrajan alapuolella oli 22,5% väestöstä 2007–2011 välisenä aikana.


title: Ammunta kesäolympialaisissa 2008 – miesten 50 metrin vapaapistooli

text: Miesten 50 m pistooli ammuttiin 12. elokuuta Pekingin ampumaradalla. Kilpailun voitti Etelä-Korean Jin Jong-oh tuloksella 660.4 (563+97.4).


text: Ennen olympialaisten alkua voimassa olleet maailman- ja olympiaennätykset:


title: Thomas Friedman

text: Thomas Louren Friedman (s. 20. heinäkuuta 1953 Minnesota) on yhdysvaltalainen toimittaja ja kirjailija. Hän on saanut kolme kertaa Pulitzer-palkinnon. Hän kirjoittaa säännöllisesti The New York Timesiin.


title: Thomas Friedman

text: Friedman ehdotti kolumneissaan vuonna 2015 aseiden toimittamista Isisille ja kyseenalaisti myöhemmin presidentti Donald Trumpin toimet järjestöä vastaan Syyriassa. Hänen mukaansa Isis taistelee Syyrian hallitusta, Iranin joukkoja, Hizbollahia ja Venäjää vastaan. Friedman vertaa Isisiä Afganistanin mujahideeneihin, joita Yhdysvallat tuki 1980-luvulla.


title: World Rally Car

text: World Rally Championship eli WRC on ralliautojen luokka, jonka kansainvälinen autoliitto FIA kehitti S-ryhmän sääntöjen pohjalta sillä erolla että tiettyjen osien oli oltava peräisin tuotantomallista. Kilpaileminen luokassa alkoi vuonna 1997.


title: World Rally Car

text: WRC-säännöt mahdollistivat normaalia suurempien muutosten tekemiseen autoihin. WRC-auton tuotantomallia täytyy olla valmistettu vähintään 2 500 kappaletta. Korin pitää säilyä alkuperäisen näköisenä, mutta esimerkiksi puskureiden ja siipien vaihtaminen on sallittua. Auton vähimmäispituus on 4 metriä, ja vähimmäispaino 1 230 kilogrammaa. Aikaisemmasta poiketen autoon saa myös rakentaa nelivedon, vaikka siihen ei olisi sarjatuotantomallina sellaista saatavilla. Moottorilohko pitää olla sarjatuotantomallista, mutta sen saa ahtaa, mikä on myös muutos aiempaan. Maksimitilavuus on 2000 cm³, ja ahtoilman virtausta rajoitetaan 34mm kuristimella, jolla moottorien tehot jäävät noin 340 hevosvoiman tietämille.


title: World Rally Car

text: Auton vapaamman muokkaamisen tavoitteena oli houkutella lisää autonvalmistajia MM-sarjaan. Monet eurooppalaiset automerkit, joiden henkilöautomalleissa ei tavallisesti ollut nelivetoa ja turboa, saivat nyt muokata autoja vapaammin, ja paluu MM-sarjaan tuli näin helpommaksi. WRC-autojen tulon myötä Mitsubishi voitti mestaruuksia vielä muutaman vuoden ajan A-ryhmän autollaan, mutta vuosituhannen vaihteen jälkeen WRC-autot ovat hallinneet sarjaa.


title: World Rally Car

text: Vuodeksi 2011 siirryttiin kokonaan uusiin autoihin, kun FIA päätti ottaa käyttöön S2000-autoihin pohjautuvat WRC autot. Autoissa on 1,6 litran turbomoottori ja aikaisempiin WRC autoihn nähden vähennettyä elektroniikkaa. Tarkoituksena oli samalla myös laskea sarjan kustannuksia, jotta saataisiin mukaan uusia autovalmistajia. Heti kaudeksi 2011 mukaan liittyikin uusi WRC-talli, kun Mini palasi rallin MM-sarjaan Countryman-malliin pohjautuvalla WRC-autolla. Minin omistava BMW ei kuitenkaan tullut mukaan ralliautoiluun tehdastallina, vaan ainoastaan hoiti autolle tarvittavan FIA-luokituksen, jonka jälkeen autojen ylläpito ja ajattaminen jätettiin yksityistallien vastuulle. Kaudet 2011 ja 2012 Minin ajattamisesta vastasi brittiläinen, aiemmin Subarun tehdastiiminä tunnettu Prodrive. Vuodeksi 2013 mukaan liittyi Volkswagen uudella Polo R WRC-autolla.


title: Dekriminalisointi

text: Dekriminalisoinnilla tarkoitetaan laittomaksi ja rangaistavaksi säädetyn teon rangaistavuuden poistamista. Dekriminalisoinnissa tekoa koskevaa kieltoa ei välttämättä poisteta kokonaan eikä tekoa muuteta lailliseksi, mutta teosta annettava rangaistus poistetaan tai teko muutetaan pelkäksi rikkeeksi, josta saa esim. rikesakon. Dekriminalisoituun toimintaan saatetaan samalla kuitenkin kohdistaa lailla muita velvoitteita, kuten ilmoitusvelvollisuus viranomaisille.


title: Dekriminalisointi

text: Dekriminalisoinnin aiheita ovat eri maissa olleet muun muassa vääräuskoisuus, noituus, loihtiminen, toisinajattelu, aviorikos ja naimattomien henkilöiden välinen seksi, homoseksuaalisuus, lähisukulaisten välinen seksi, yöjuoksut, kuokkavierailu, tanssien järjestäminen, moniavioisuus, prostituutio, joutilaisuus, irtolaisuus, sapatinrikos, jumalanpilkka, abortti, itsemurha, eutanasia, päihteet (esimerkiksi alkoholi, tupakka, kahvi ja kannabis), steroidien käyttö, rahapelit ja julkinen alastomuus ei-seksuaalisessa tarkoituksessa.


title: Dekriminalisointi

text: Suomessa alkoholin käyttö oli kieltolain aikana laitonta. Koska alkoholin käytöstä rangaistiin, kohdistui tämä politiikka heikossa sosiaalisessa asemassa eläviin alkoholin suurkuluttajiin ja katualkoholisteihin. Poliisin valvonta ei kuitenkaan ulottunut varakkaamman kansanosan alkoholin käyttöön, sillä käyttö tapahtui ihmisten olohuoneissa, piilossa poliisin silmiltä. Varakkaamman kansanosan kohdalla alkoholin käyttö olikin käytännössä dekriminalisoitu.


title: Dekriminalisointi

text: Politiikkaa jouduttiin muuttamaan 1930-luvun alussa, kun huomattiin, ettei alkoholin kieltolaki kerta kaikkiaan toiminut, vankilat täyttyivät sakon muuntorangaistusta suorittavista katualkoholisteista, alkoholin käyttö kääntyi jyrkkään nousuun ja käytöstä aiheutuvat terveyshaitat, kuten epäpuhtaan aineen aiheuttamat sairaudet tai liian väkevän aineen käytöstä johtuvat yliannoskuolemat nousivat ennennäkemättömiin mittoihin. Päädyttiin dekriminalisoimaan alkoholin käyttö ja laillistamaan sen valmistus ja myynti valtion omistaman Oy Alkoholiliike Ab:n kautta.


title: Dekriminalisointi

text: Suomessa homoseksuaaliset suhteet rikollistava laki astui voimaan vuonna 1894. Rangaistavuus kumottiin vuonna 1971, jota ennen lain perusteella oli tuomittu yli tuhat ihmistä pelkästään vuosina 1924–1971. Dekriminalisoinnin mukana voimaan astui kehotuskielto ja heterosuhteita korkeammat suojaikärajat. Sairausluokituksesta homoseksuaalisuus poistettiin vuonna 1981, mutta itseä häiritsevä homoseksuaalisuus on edelleen psykiatrinen diagnoosi. Vuonna 1995 rikoslakiin lisätty syrjintärikos kieltää syrjinnän elinkeinotoiminnassa ja virassa seksuaalisen suuntautumisen perusteella. Vuonna 1999 kumottiin ns. kehotuskielto. Samana vuonna homo- ja heterosuhteiden suojaikäraja määriteltiin samaksi – 16 vuoteen.


title: Dekriminalisointi

text: Suomessa ja monissa muissa länsimaissa moniavioisuutta ei laillisesti tunnusteta eikä sitä täten ole kriminalisoitukaan. Kuitenkin Yhdysvalloissa se on kriminalisoitu. Monissa Afrikan maissa moniavioisuus on erittäin yleistä.


title: Sybille Bammer

text: Sybille Bammer (s. 27. huhtikuuta 1980 Linz) on itävaltalainen tennispelaaja. Hän aloitti ammattilaisuransa vuonna 1997 ja sijoittui parhaimmillaan WTA:n maailmanrankingissa sijalle 19. Hän lopetti tennisuransa vuonna 2011.


title: Sybille Bammer

text: Ensimmäisen WTA-turnausvoittonsa Bammer saavutti Pattayalla helmikuussa 2007. Tuolloin hän voitti loppuottelussa Gisela Dulkon eräluvuin 7–5, 3–6, 7–5. Heinäkuussa 2009 hän voitti Prahan turnauksen loppuottelussa Francesca Schiavonen lukemin 7–6(4), 6–2.


title: Sybille Bammer

text: Ensiesiintymisensa Grand Slam -turnauksissa Bammer teki Yhdysvaltain avoimissa 2005 häviten heti ensimmäisellä kierroksella. Neljännelle kierrokselle hän selviytyi ensimmäisen kerran Ranskan avoimissa 2007 voittaessaan kolmannella kierroksella Li Nan eräluvuin 6–4, 6–3. Neljännellä kierroksella hän hävisi Justine Heninille lukemin 2–6, 4–6. Saman vuoden Yhdysvaltain avoimissa hän voitti kolmannella kierroksella Jelena Dementjevan eräluvuin 6–1, 6–2, mutta hävisi neljännellä kierroksella Jelena Jankovićille luvuin 4–6, 6–4, 1–6.


title: Sybille Bammer

text: Vuoden 2008 Yhdysvaltain avoimissa Bammer selviytyi puolivälieriin. Hän voitti kolmella ensimmäisellä kierroksella sijoittamattomat Aiko Nakamuran (6–4, 6–2), Aravane Rezaïn (6–1, 7–5) ja Tatjana Perebiynisin (6–3, 6–0) sekä neljännellä kierroksella 12:nneksi sijoitetun Marion Bartolin lukemin 7–6(3), 0–6, 6–4. Puolivälierässään hän hävisi Jelena Jankovićille luvuin 1–6, 4–6.


title: Sybille Bammer

text: Bammer lopetti ammattilaisuransa tenniksessä heinäkuussa 2011.


title: Canal Grande

text: Canal Grande (, ) on Venetsiassa, Italiassa, sijaitseva kanava. Se alkaa kaupungin rautatieaseman luota ja laskee kaupungin läpi lähes neljän kilometrin matkan Bacino di San Marcoon eli Pyhän Markuksen altaaseen. Muodoltaan takaperoista S-kirjainta muistuttava Canal Grande on kaupungin pääliikenneväylä, jolla liikennöi muun muassa vesitakseja ja -busseja sekä gondoleja. Kanavan pituus on 3 800 metriä, leveys 30–70 metriä ja keskisyvyys viisi metriä.


title: Canal Grande

text: Kanavan rantaa reunustavat lukuisat Venetsian johtavien sukujen rakennuttamat palatsit, joista käytetään vaatimattomasti nimitystä "Ca’" (sanasta "casa" ’talo’). Näitä palatseja ovat esimerkiksi Palazzo Vendramin-Calergi, Ca' Pesaro, Ca' d'Oro, Ca' Rezzenico ja Ca' Dario. Kanavan ylittävä Ponte di Rialto eli Rialton silta kuuluu Venetsian tunnetuimpiin nähtävyyksiin.


title: Blutgericht

text: Blutgericht on saksalaisen Absurdin neljäs kokopitkä albumi. Albumista on julkaistu vuonna 2005 vinyylilevyversio erillisellä kansikuvalla varustettuna, se rajattiin 500 painokseen. Albumin digibox-versio rajattiin 3000 painokseen. Kuten yhtyeen aiemmatkin levytykset, Blutgerichtiäkin ollaan laittamassa Saksassa mustalle listalle, jonka jälkeen sitä ei saisi levittää julkisesti.


title: Ford-mallitoimisto

text: Ford-mallitoimisto on perustettu 1946. Sen perustivat Eileen ja Jerry Ford.


title: Ford-mallitoimisto

text: Yritys oli New Yorkin huomattavin mallitoimisto, kunnes Elite Model Managementin John Casablancas perusti kaupunkiin oman toimiston, mistä alkoi 1980-luvun suuri mallitoimistosota. Monien muiden 1970-luvun huipputoimistojen tavoin se on viime vuosina menettänyt osuuttaan markkinoilla.